**Anexă la Ordinul ministrului investițiilor și proiectelor europene nr......../...........**

Program: *“Programul* *Incluziune și Demnitate Socială 2021 – 2027”*

Prioritate: *P05. Reducerea disparităților dintre copiii la risc de sărăcie și/sau excluziune socială și ceilalți copii*

Obiectiv specific: RSO4.3. *Promovarea incluziunii socioeconomice a comunităților marginalizate, a gospodăriilor cu venituri reduse și a grupurilor defavorizate, inclusiv a persoanelor cu nevoi speciale, prin acțiuni integrate, inclusiv locuințe și servicii sociale (FEDR)*

Obiectiv specific: ESO4.11. *Lărgirea accesului egal și în timp util la servicii de calitate, sustenabile și la prețuri accesibile, inclusiv servicii care promovează accesul la locuințe și îngrijire orientată către persoane, inclusiv asistență medicală Modernizarea sistemelor de protecție socială, inclusiv promovarea accesului la protecție socială, acordând o atenție deosebită copiilor și grupurilor defavorizate, îmbunătățirea accesibilității, inclusiv pentru persoanele cu dizabilități, precum și a eficacității și rezilienței sistemelor de sănătate și a serviciilor de îngrijire pe termen lung (FSE+)*

**Ghidul Solicitantului Condiții Specifice**

**CENTRE MULTIFUNCȚIONALE, CENTRE CU DOTĂRI SPORTIVE ȘI CULTURALE PENTRU COPII**

2024

Cuprins

[**1.** **PREAMBUL, ABREVIERI ȘI GLOSAR** 5](#_Toc158707631)

[1.1 Preambul 5](#_Toc158707632)

[1.2 Abrevieri 5](#_Toc158707633)

[1.3 Glosar 6](#_Toc158707634)

[**2.** **ELEMENTE DE CONTEXT** 9](#_Toc158707635)

[2.1 Informații generale despre Program 9](#_Toc158707636)

[2.2 Prioritatea/Fond/Obiectiv de politică/Obiectiv specific 9](#_Toc158707637)

[2.3 Reglementări europene și naționale, cadrul strategic, documente programatice aplicabile 11](#_Toc158707638)

[**3.** **ASPECTE SPECIFICE APELULUI DE PROIECTE** 13](#_Toc158707639)

[3.1 Tipul de apel 13](#_Toc158707640)

[3.2 Forma de sprijin (granturi; instrumente financiare; premii) 13](#_Toc158707641)

[3.3 Bugetul alocat apelului de proiecte 13](#_Toc158707642)

[3.4 Rata de cofinanțare 14](#_Toc158707643)

[3.5 Zona/zonele geografică(e) vizată(e) de apelul de proiecte 14](#_Toc158707644)

[3.6 Acțiuni sprijinite în cadrul apelului 14](#_Toc158707645)

[3.7 Grup țintă vizat de apelul de proiecte 15](#_Toc158707646)

[3.8 Indicatori 16](#_Toc158707647)

[3.8.1. Indicatori de realizare 16](#_Toc158707648)

[3.8.2. Indicatori de rezultat 17](#_Toc158707649)

[3.8.3. Indicatori suplimentari specifici Apelului de Proiecte 18](#_Toc158707650)

[3.9 Rezultatele așteptate 18](#_Toc158707651)

[3.10 Operațiune de importanță strategică 19](#_Toc158707652)

[3.11 Investiții teritoriale integrate 19](#_Toc158707653)

[3.12 Dezvoltare locală plasată sub responsabilitatea comunității 19](#_Toc158707654)

[3.13 Reguli privind ajutorul de stat 19](#_Toc158707655)

[3.14 Reguli privind instrumentele financiare 19](#_Toc158707656)

[3.15 Acțiuni interregionale, transfrontaliere și transnaționale 19](#_Toc158707657)

[3.16 Principii orizontale 19](#_Toc158707658)

[3.17 Aspecte de mediu (inclusiv aplicarea Directivei 2011/92/UE a Parlamentului European și a Consiliului din 13 decembrie 2011 privind evaluarea efectelor anumitor proiecte publice și private asupra mediului). Aplicarea principiului DNSH. Imunizarea la schimbările climatice 20](#_Toc158707659)

[3.18 Caracterul durabil al proiectului 21](#_Toc158707660)

[3.19 Acțiuni menite să garanteze egalitatea de șanse, de gen, incluziunea și nediscriminarea 22](#_Toc158707661)

[3.20 Teme secundare 22](#_Toc158707662)

[3.21 Informarea și vizibilitatea sprijinului din fonduri 23](#_Toc158707663)

[**4.** **INFORMAȚII ADMINISTRATIVE DESPRE APELUL DE PROIECTE** 23](#_Toc158707664)

[4.1 Data deschiderii apelului de proiecte 23](#_Toc158707665)

[4.2 Perioada de pregătire a proiectelor 23](#_Toc158707666)

[4.3 Perioada de depunere a proiectelor 23](#_Toc158707667)

[4.3.1 Data și ora pentru începerea depunerii de proiecte 23](#_Toc158707668)

[4.3.2 Data și ora închiderii apelului de proiecte 24](#_Toc158707669)

[4.4 Modalitatea de depunere a proiectelor 24](#_Toc158707670)

[**5.** **CONDIȚII DE ELIGIBILITATE** 24](#_Toc158707671)

[5.1 Eligibilitatea solicitanților și partenerilor 24](#_Toc158707672)

[5.1.1. Cerințe privind eligilitatea solicitanților și partenerilor 24](#_Toc158707673)

[5.1.2 Categorii de solicitanți eligibili 24](#_Toc158707674)

[5.1.3 Categorii de parteneri eligibili 25](#_Toc158707675)

[5.1.4 Reguli și cerințe privind parteneriatul 25](#_Toc158707676)

[5.2 Eligibilitatea activităților 26](#_Toc158707677)

[5.2.1 Cerințe generale privind eligibilitatea activităților 26](#_Toc158707678)

[5.2.2 Activități eligibile 29](#_Toc158707679)

[5.2.3 Activitatea de bază 33](#_Toc158707680)

[5.2.4 Activități neeligibile 33](#_Toc158707681)

[5.3 Eligibilitatea cheltuielilor 33](#_Toc158707682)

[5.3.1 Baza legală pentru stabilirea eligibilității cheltuielilor 33](#_Toc158707683)

[5.3.2 Categorii și plafoane de cheltuieli eligibile 34](#_Toc158707684)

[5.3.3 Categorii de cheltuieli neeligibile 50](#_Toc158707685)

[5.3.4 Opțiuni de costuri simplificate. Costuri directe și costuri indirecte 51](#_Toc158707686)

[5.3.5 Opțiuni de costuri simplificate. Costuri unitare, sume forfetare, rate forfetare 51](#_Toc158707687)

[5.3.6 Finanțare nelegată de costuri 51](#_Toc158707688)

[5.4 Valoarea minimă și maximă eligibilă/nerambursabilă a unui proiect 51](#_Toc158707689)

[5.5 Cuantumul cofinanțării acordate 52](#_Toc158707690)

[5.6 Durata proiectului 52](#_Toc158707691)

[5.7 Alte cerințe de eligibilitate a proiectului 52](#_Toc158707692)

[6. INDICATORI DE ETAPĂ 52](#_Toc158707693)

[7. COMPLETAREA ȘI DEPUNEREA CERERILOR DE FINANȚARE 52](#_Toc158707694)

[7.1 Completarea formularului cererii 52](#_Toc158707695)

[7.2 Limba utilizată în completarea cererii de finanțare 53](#_Toc158707696)

[7.3 Metodologia de justificare și detaliere a bugetului cererii de finanțare 53](#_Toc158707697)

[7.4 Anexe și documente obligatorii la depunerea cererii 54](#_Toc158707698)

[7.5 Aspecte administrative privind depunerea cererii de finanțare 59](#_Toc158707699)

[7.6 Anexele și documente obligatorii la momentul contractării 59](#_Toc158707700)

[7.7 Renunțarea la cererea de finanțare 62](#_Toc158707701)

[8. PROCESUL DE EVALUARE, SELECȚIE ȘI CONTRACTARE A PROIECTELOR 63](#_Toc158707702)

[8.1 Principalele etape ale procesului de evaluare, selecție și contractare 63](#_Toc158707703)

[8.2 Conformitate administrativă – DECLARAȚIA UNICĂ 63](#_Toc158707704)

[8.3 Etapa de evaluare preliminară – dacă este cazul (specific pentru intervențiile FSE+) 63](#_Toc158707705)

[8.4 Evaluarea tehnică și financiară. Criterii de evaluare tehnică și financiară 63](#_Toc158707706)

[8.5 Aplicarea pragului de calitate 64](#_Toc158707707)

[8.6 Aplicarea pragului de excelență 64](#_Toc158707708)

[8.7 Notificarea rezultatului evaluării tehnice și financiare 64](#_Toc158707709)

[8.8 Contestații 64](#_Toc158707710)

[8.9 Contractarea proiectelor 65](#_Toc158707711)

[8.9.1 Verificarea îndeplinirii condițiilor de eligibilitate 65](#_Toc158707712)

[8.9.2 Decizia de acordare/respingere a finanțării 65](#_Toc158707713)

[8.9.3 Definitivarea planului de monitorizare al proiectului 65](#_Toc158707714)

[8.9.4 Semnarea contractului de finanțare /emiterea deciziei de finanțare 66](#_Toc158707715)

[9. ASPECTE PRIVIND CONFLICTUL DE INTERESE 66](#_Toc158707716)

[10. ASPECTE PRIVIND PRELUCRAREA DATELOR CU CARACTER PERSONAL 67](#_Toc158707717)

[11. ASPECTE PRIVIND MONITORIZAREA TEHNICĂ ȘI RAPOARTELE DE PROGRES 68](#_Toc158707718)

[*11.1* *Rapoartele de progres* 68](#_Toc158707719)

[*11.2* *Vizitele de monitorizare* 68](#_Toc158707720)

[*11.3* *Mecanismul specific indicatorilor de etapă. Planul de monitorizare* 69](#_Toc158707721)

[12. ASPECTE PRIVIND MANAGEMENTUL FINANCIAR 69](#_Toc158707722)

[12.1 Mecanismul cererilor de prefinanțare 69](#_Toc158707723)

[12.2 Mecanismul cererilor de plată 69](#_Toc158707724)

[12.3 Mecanismul cererilor de rambursare 70](#_Toc158707725)

[12.4 Graficul cererilor de prefinanțare/plată/rambursare 70](#_Toc158707726)

[12.5 Vizitele la fața locului 70](#_Toc158707727)

[13 MODIFICAREA GHIDULUI SOLICITANTULUI 72](#_Toc158707728)

[13.1 Aspectele care pot face obiectul modificărilor prevederilor ghidului solicitantului 72](#_Toc158707729)

[13.2 Condiții privind aplicarea modificărilor pentru cererile de finanțare aflate în procesul de selecție (condiții tranzitorii) 72](#_Toc158707730)

[14 ANEXE 72](#_Toc158707731)

# **PREAMBUL, ABREVIERI ȘI GLOSAR**

## Preambul

Acest document cuprinde informații și reguli specifice aplicabile prezentului apel de proiecte finanțat prin Programul Incluziune și Demnitate Socială 2021-2027.

În situația în care Ghidul Solicitantului - Condiții specifice prevede condiții diferite față de Ghidul Solicitantului - Condiții Generale, prevederile din Ghidul Solicitantului – Condiții Specifice vor prevala.

## 1.2 Abrevieri

|  |  |
| --- | --- |
| AM / AM PoIDS | Autoritatea de Management / Autoritatea de Management pentru Programul Programul Incluziune și Demnitate Socială |
| CE | Comisia Europeană |
| BS | Buget de stat |
| DALI | Documentație de avizare a lucrărilor de intervenție |
| DNSH | Principiul „a nu prejudicia în mod semnificativ” (Do No  Significant Harm) |
| FEDR | Fondul European de Dezvoltare Regionala |
| FSE | Fondul Social European |
| FSE+ | Fondul Social European Plus |
| ITI | Investiții Teritoriale Integrate |
| MIPE | Ministerul Investițiilor si Proiectelor Europene |
| MMSS | Ministerul Muncii și Solidarității Sociale |
| MySMIS2021/SMIS2021+ | Sistemul informatic unitar dezvoltat pentru gestionarea asistenței financiare nerambursabile aferente perioadei financiare 2021—2027, gestionat de Ministerul Investițiilor și Proiectelor europene, care interacționează cu sistemul informatic al Comisiei europene - SFC 2021, permite schimbul de informații între solicitanți, potențiali solicitanți, beneficiari și autoritățile responsabile de programe si care acoperă întregul ciclu de viață al unui proiect finanțat.  Sistemul informatic MySMIS2021/SMIS2021+ se încadrează in categoria mijloacelor ce asigură transmiterea de texte/ documente şi confirmarea primirii acestora. |
| OI/OIR | Organism Intermediar / Organism Intermediar Regional |
| OS | Obiectiv Specific |
| P | Prioritate |
| PoIDS | Programul Incluziune și Demnitate Socială |
| PTE | Proiect tehnic de execuţie |
| RDC | Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize |
| SF | Studiu de fezabilitate |

## Glosar

|  |  |
| --- | --- |
| *Apel de proiecte* | *invitație publică adresată de către autoritatea de management categoriilor de solicitanți eligibili stabiliți prin Ghidul Solicitantului, în vederea transmiterii cererilor de finanțare, în cadrul uneia sau mai multor priorități din cadrul programului* |
| *Cerere de finanțare* | *document standardizat, disponibil în sistemul informatic MySMIS2021/SMIS2021+, prin care este solicitat sprijin financiar în cadrul oricăruia dintre programele cofinanțate din Fondul Social European Plus și* *Fondul European de Dezvoltare Regională în perioada de programare 2021-2027, în condițiile aplicabile apelului de proiecte în care se solicită finanțare, pentru acoperirea totală sau parțială a costurilor de realizare ale unui proiect și este însoțit de anexe și documentele specificate în Ghidul Solicitantului aplicabil fiecărui apel de proiecte; în cadrul cererii de finanțare este prezentat detaliat proiectul, este argumentată necesitatea lui, sunt prezentate avantajele sale, planul de activități, planul de achiziții, bugetul proiectului, indicatorii de realizare și de rezultat, precum și orice alte elemente necesare, prevăzute în Ghidul Solicitantului și care sunt cuprinse în sistemul informatic MySMIS2021/SMIS2021+* |
| *Construcție* | *construcţie - clădire, lucrare de geniu civil sau lucrare specială de construcţii, respectiv orice lucrare de inginerie civilă, a cărei realizare constă în orice structură fixată în sau pe pământ, concepută şi executată pentru îndeplinirea ori menţinerea unor funcţii tehnice, economice, sociale sau ecologice, indiferent de specificul, importanța, categoria şi clasa de importanţă, inclusiv utilajele, echipamentele şi instalaţiile tehnologice şi funcţionale aferente;* |
| *Construcţie existentă* | *construcţie existentă - construcţie pentru care a fost admisă recepţia la terminarea lucrărilor sau construcţie care a fost înscrisă în cartea funciară;* |
| *Construcţie nefinalizată* | *construcţie nefinalizată - construcţie în diferite stadii de execuţie pentru care a fost sistată execuţia lucrărilor şi neefectuată recepţia la terminarea lucrărilor şi a cărei finalizare implică un rest de executat, fizic şi valoric* |
| Construcţii / lucrări de  construcţii | *Lucrări fizice exprimate cantitativ, calitativ şi valoric realizate pe un amplasament în vederea edificării unei noi construcţii .*  *Lucrările de construcţii sunt operaţiunile specifice prin care se realizează/ se edifică construcţii de orice fel sau se desfiinţează construcţii şi/sau amenajări asimilabile construcţiilor (Ordinul nr. 839 din 12 octombrie 2009 pentru aprobarea Normelor metodologice de aplicare a Legii nr. 50 din 1991 privind autorizarea executării lucrărilor de construcţii, cu modificările şi completările ulterioare).* |
| *Dată lansare apel de proiecte* | *data de la care solicitanții pot depune cereri de finanțare în cadrul apelului de proiecte deschis în sistemul informatic MySMIS2021/SMIS2021+ de către autoritatea de management/organismul intermediar, după caz;* |
| *Declarație unică a solicitantului/ partenerului/ liderului de parteneriat* | *declarație pe propria răspundere a solicitantului, sub incidența prevederilor legale care privesc falsul în declarații și falsul intelectual, prin care acesta declară că a respectat toate cerințele pentru depunerea cererii de finanțare și îndeplinește condițiile de eligibilitate prevăzute în Ghidul Solicitantului și se angajează ca în situația în care proiectul este admis la contractare să prezinte toate documentele justificative pentru a face dovada îndeplinirii condițiilor de eligibilitate, sub sancțiunea respingerii finanțării* |
| *Documentație de avizare a lucrărilor de intervenție* | *Documentaţia tehnico-economică, similară studiului de fezabilitate, elaborată pe baza expertizei tehnice a construcţiei/ construcţiilor existente şi, după caz, a studiilor, auditurilor ori analizelor de specialitate în raport cu specificul investiţiei.*  *HG nr. 907 din 29 noiembrie 2016* |
| *Extindere / Lucrări de extindere* | *lucrări asupra unor clădiri, realizate atât pe verticală, prin construirea de etaje noi, mansarde, cât şi pe orizontală prin construirea unui corp anexă în continuarea clădirii existente sau pe acelasi amplasament, care să fie legat structural şi/sau funcţional de clădirea existentă (aceeaşi destinaţie şi funcţionare a corpului anexă condiţionată de funcţionarea construcţiei iniţiale sau ca o completare necesara la functionalitatea cladirii existente).* |
| *Lucrări de modernizare* | *Lucrări fizice exprimate cantitativ, calitativ şi valoric, pentru ridicarea nivelului performanţelor prevăzute iniţial.* |
| *Lucrări de reabilitare* | *Lucrări fizice exprimate cantitativ, calitativ şi valoric, pentru readucerea acestora la nivelul tehnic prevăzut de reglementările tehnice în vigoare, pentru categoria de încadrare a lor.* |
| *Locuință socială* | *Locuinţa care se atribuie cu chirie subvenţionată unor persoane sau familii, a căror situaţie economică nu le permite accesul la o locuinţa în proprietate sau închirierea unei locuinţe în condiţiile pieţei.* |
| *Obiectiv/proiect de investiţii* | *rezultatul scontat la investirea de capital pe timp limitat, ca urmare a realizării unuia sau mai multor obiecte de investiţii, situate pe un amplasament distinct delimitat, care asigură satisfacerea cerinţelor formulate de beneficiarul investiţiei şi de investitor; în sintagma "obiectiv de investiţii" se cuprinde, după caz, obiectivul nou de investiţii, obiectivul mixt de investiţii sau intervenţie la construcţie existentă;*  *HG nr. 907 din 29 noiembrie 2016* |
| *Programul Incluziune și Demnitate Socială (PoIDS)* | *Programul Incluziune și Demnitate Socială 2021-2027, document aprobat de Comisia Europeană în data de 14.12.2022, elaborat de România, care conține o strategie de dezvoltare și un set de 11 priorități, pentru a fi implementate cu ajutorul Fondului Social European Plus (FSE+) și al Fondului European de Dezvoltare Regională (FEDR)* |
| *Proiect tehnic de execuţie* | *Proiectul tehnic de execuţie constituie documentaţia prin care proiectantul dezvoltă, detaliază şi, după caz, optimizează, prin propuneri tehnice, scenariul/opţiunea aprobat(ă) în cadrul studiului de fezabilitate/documentaţiei de avizare a lucrărilor de intervenţii*  *HG nr. 907 din 29 noiembrie 2016* |
| Regulamentul dispoziții comune sau RDC | *Regulamentul (UE) nr. 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize* |
| *Studiu de fezabilitate* | *Documentaţia tehnico-economică prin care proiectantul, fără a se limita la datele şi informaţiile cuprinse în nota conceptuală şi în tema de proiectare şi, după caz, în studiul de prefezabilitate, analizează, fundamentează şi propune minimum două scenarii/opţiuni tehnico-economice diferite, recomandând, justificat şi documentat, scenariul/opţiunea tehnico-economic(ă) optim(ă) pentru realizarea obiectivului de investiţii.*  *HG nr. 907 din 29 noiembrie 2016* |

# **ELEMENTE DE CONTEXT**

## Informații generale despre Program

Programul Incluziune și Demnitate Socială (PoIDS) vine cu un ansamblu de măsuri integrate prin care sprijină aplicarea strategiilor naționale și locale pentru a contribui în mod direct la susținerea procesului de reducere a fenomenului sărăciei și la susținerea grupurilor vulnerabile în vederea depășirii situației de excludere socială, in linie cu principiile Pilonului european privind drepturile sociale, contribuind astfel la atingerea țintelor pe care România și le-a asumat pentru 2030, ce vor fi monitorizate în cadrul Semestrului European, ocuparea forței de muncă de 74,7% și reducerea sărăciei cu 2.532 (reducere AROPE, mii persoane).

Arhitectura intervențiilor a fost realizată astfel încât să fie asigurată implementarea acțiunilor în mod integrat, coerent și eficient și să răspundă nevoilor grupurilor vulnerabile țintite, fără a dispersa efortul financiar. La nivel de program, prioritățile sprijină grupuri vulnerabile distincte, dar cuprind măsuri care sunt integrate și interconectate, astfel încât să se asigure o alocare financiară eficientă a intervențiilor.

Intervențiile răspund, în mod sinergic, recomandărilor din Anexa D la Raportul de țară 2019 și principalelor provocări identificate în Recomandările Specifice de Țară 2019 și 2020 precum și analizelor din Rapoartele de Țară: o rată a sărăciei printre cele mai mari din UE, integrarea comunității rome, inegalități ale venitului, cu disparități regionale și de gen, accesul la servicii al copiilor care provin din grupuri defavorizate, accesul dificil la viață independentă și la angajare al persoanelor cu dizabilități, în lipsa unor servicii suport, creșterea numărului de persoane fără adăpost, provocări în ceea ce privește economia socială, lipsa serviciilor sociale, în special în mediul rural.

## Prioritatea/Fond/Obiectiv de politică/Obiectiv specific

In cadrul PoIDS, prin interventiile complementare prevăzute de obiectivele specifice RSO4.3. si ESO4.11, respectiv prin finantarea complementara din FEDR si FSE+, se are in vedere finanțarea construcției/modernizării/reabilitării infrastructurii pentru centre multifuncționale, centre cu dotări sportive și centre culturale, destinate copiilor vulnerabili aflați în risc de sărăcie/excluziune socială/abandon școlar, precum si finantarea activităților din aceste centre, printr-o abordare integrată in scopul scoaterii copilului din sărăcie și îmbunătățirea accesului copiilor și tinerilor la servicii de calitate în comunitate.

După cum se precizează in RECOMANDAREA (UE) 2021/1004 A CONSILIULUI din 14 iunie 2021 de instituire a unei Garanții europene pentru copii, o parte importantă a învățării, inclusiv dobândirea de competențe sociale, se desfășoară prin intermediul activităților sportive, recreative sau culturale. Astfel de activități s-au dovedit a fi benefice, în special pentru copiii care provin din medii defavorizate. Cu toate acestea, anumite grupuri de copii nu și le pot permite financiar sau participarea lor este împiedicată de lipsa unei infrastructuri corespunzătoare, de un acces limitat sau de probleme lingvistice.

In corelare cu RECOMANDAREA (UE) 2021/1004, la nivel national a fost adoptat Planul Naţional de Acţiune pentru Implementarea Garanţiei pentru copii. Măsurile propuse în "Garanţia pentru copii" sunt corelate deasemenea cu cele pe care a fost construită "Strategia Naţională pentru protecţia şi promovarea drepturilor copilului "Copii protejaţi, România sigură" 2023 – 2027.

Viziunea Strategiei naţionale pentru protecţia şi promovarea drepturilor copilului "Copii protejaţi, România sigură" 2023 – 2027 este de a asigura, cu implicarea copiilor, realizarea efectivă a drepturilor tuturor copiilor, inclusiv a celor mai vulnerabili, în toate domeniile vieţii, prin asigurarea deplină a accesului la servicii publice de calitate, pentru asigurarea incluziunii şi coeziunii sociale, astfel încât copiii să aibă oportunităţi egale pentru a-şi alege drumul în viaţă şi a-şi realiza drepturile, indiferent de mediul de provenienţă, nivelul de bunăstare, etnie, naţionalitate, prezenţa unei dizabilităţi sau a oricărui alt factor de diferenţiere.

În ciuda unei îmbunătăţiri treptate, per ansamblu, a situaţiei economice şi sociale a României în anii anteriori crizei globale provocate de pandemia COVID-19, mulţi copii au continuat să se confrunte cu dificultăţi majore, care le afectează dezvoltarea. Există încă un decalaj substanţial faţă de situaţia copiilor din majoritatea celorlalte ţări ale Uniunii Europene, în ceea ce priveşte bunăstarea şi calitatea vieţii, o serie de categorii de copii fiind afectate de probleme sociale grave. În continuare, pentru multe familii cu resurse precare, creşterea copiilor reprezintă o provocare majoră, serviciile de sprijin fiind insuficiente. Disponibilitatea şi calitatea serviciilor pentru copii sunt de multe ori limitate.

In acest context, finantarea prin PoIDS își propune crearea de condiții pentru copiii din mediile defavorizate, pentru a putea practica un sport în scop recreativ, pentru a crește participarea grupurilor vulnerabile la evenimente comunitare, pentru a diminua problemele de integrare socială și de încredere în forțele proprii ale copiilor din medii defavorizate, prin integrarea lor în activități sportive, culturale, recreative.

Masurile vizate de prezentul apel de proiecte sunt in corelare cu obiectivele generale și specifice ale Planului Național de Acțiune pentru Implementarea Garanţiei pentru copii, privind reducerea sărăciei și excluziunii sociale în rândul copiilor si creșterea participarii copiilor la o educație incluziva de calitate.

Practicarea unui sport este foarte importantă pentru dezvoltarea și creșterea copilului, îmbunătățindu-i sănătatea fizică, cât și psihică. Sportul consolidează scheletul, fortifică inima și plămânii, ajută copilul să-și coordoneze miscările corpului, previne riscul obezității.

Practicarea unui sport învață valori importante precum prietenia, solidaritatea, loialitatea, munca în echipă, autodisciplina, respectul de sine, încrederea în sine și în ceilalți, respectul față de ceilalți, modestia, comunicarea, capacitatea de a face față problemelor, dar și independența. Pe lângă faptul că are un rol fundamental în transformarea copiilor în adulți responsabili, sportul îi aduce pe tineri împreună, îi ajută să facă față provocărilor zilnice și să depășească diferențele culturale, lingvistice, religioase, sociale și ideologice.

Dezvoltarea unui copil este un proces dinamic. Influențele culturale unice, la care răspund copiii încă de la naștere, printre care se numără obiceiurile și credințele legate de alimentație, expresie artistică, limbă și religie, influențează modul în care se dezvoltă emoțional, social, fizic și lingvistic. Contextul cultural le oferă copiilor un sentiment despre cine sunt, dar și despre cine pot deveni. De aceea, este important ca, încă din primii ani de viață, copiii să fie expuși la activități culturale, care să-i ajute să înțeleagă mai bine mediul social în care trăiesc, să le ofere posibilitatea de a cunoaște lumi magice, pentru ca, ulterior, să poată face diferența între realitate și imaginație, și să descopere caracterele și personalitățile oamenilor. Prin dezvoltarea culturii generale, copiii își pot forma gândirea critică, pot socializa mai ușor atât cu ceilalți copii, cât și cu adulții cu care interacționează și pot face diferența dintre bine si rău.

## Reglementări europene și naționale, cadrul strategic, documente programatice aplicabile

*Reglementări europene:*

* Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize;
* Regulamentul (UE) 2021/1057 al Parlamentului European și al Consiliului din 24 iunie 2021 de instituire a Fondului social european Plus (FSE+) și de abrogare a Regulamentului (UE) nr. 1296/2013;
* REGULAMENTUL (UE) 2021/1058 al Parlamentului European și al Consiliului din 24 iunie 2021 privind Fondul european de dezvoltare regională și Fondul de coeziune;
* Comunicare a Comisiei C(2021) 1054 final din 12 februarie 2021. Orientări tehnice privind aplicarea principiului de ”a nu prejudicial în mod semnificativ” în temeiul Regulamentului privind Mecanismul de redresare și reziliență;
* Carta drepturilor fundamentale a Uniunii Europene (2016/C 202/02);
* Convenția ONU privind Drepturile Persoanelor cu Dizabilități adoptată la 13 decembrie 2006 de către Adunarea Generală a ONU;
* Recomandarea (UE) 2021/1004 a Consiliului din 14 iunie 2021 de instituire a unei Garanții europene pentru copii;
* Comunicarea Comisiei C(2021) 373/1 16 septembrie 2021. Orientări tehnice referitoare la imunizarea infrastructurii la schimbările climatice în perioada 2021-2027;
* Regulamentul (UE) 852/2020 al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile și de modificare a Regulamentului (UE) 2019/2088;
* Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor).

*Reglementări nationale:*

* Legea nr. 272 din 21 iunie 2004 privind protecţia şi promovarea drepturilor copilului;
* Legea asistenţei sociale nr. 292 din 20 decembrie 2011;
* Legea nr. 18 din 27 septembrie 1990 (\*republicată\*) pentru ratificarea Convenţiei cu privire la drepturile copilului;
* Legea nr. 197 din 1 noiembrie 2012 (\*actualizată\*) privind asigurarea calității în domeniul serviciilor sociale;
* Hotărârea Guvernului nr. 118 din 19 februarie 2014 pentru aprobarea Normelor metodologice de aplicare a prevederilor Legii nr. 197/2012 privind asigurarea calității în domeniul serviciilor sociale;
* Hotărârea Guvernului nr. 867 din 14 octombrie 2015 pentru aprobarea Nomenclatorului serviciilor sociale, precum și a regulamentelor-cadru de organizare și funcționare a serviciilor sociale;
* Ordonanţa de urgenţă nr. 133 din 17 decembrie 2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă;
* Ordonanţa de urgenţă nr. 23 din 12 aprilie 2023 privind instituirea unor măsuri de simplificare şi digitalizare pentru gestionarea fondurilor europene aferente Politicii de coeziune 2021-2027;
* Ordonanța de Urgență nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora cu modificările și completările ulterioare;
* Hotărârea Guvernului nr. 875/2011 pentru aprobarea Normelor metodologice de aplicare a prevederilor Ordonanței de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, cu modificările și completările ulterioare;
* Hotărârea Guvernului nr. 440/2022 pentru aprobarea Strategiei naționale privind incluziunea socială și reducerea sărăciei pentru perioada 2022—2027;
* Hotărârea Guvernului nr. 829/2022 pentru aprobarea Normelor metodologice de aplicare a Ordonanței de urgență a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă cu modificarile si completarile ulterioare;
* Hotărârea Guvernului nr. 873/ 2022 pentru stabilirea cadrului legal privind eligibilitatea cheltuielilor efectuate de beneficiari în cadrul operaţiunilor finanţate în perioada de programare 2021-2027 prin Fondul european de dezvoltare regională, Fondul social european Plus, Fondul de coeziune şi Fondul pentru o tranziţie justă;
* ORDIN MMJS nr. 27 din 3 ianuarie 2019 privind aprobarea standardelor minime de calitate pentru serviciile sociale de zi destinate copiilor;
* ORDIN MDRAP nr. 189 din 12 februarie 2013 pentru aprobarea reglementării tehnice "Normativ privind adaptarea clădirilor civile şi spaţiului urban la nevoile individuale ale persoanelor cu handicap, indicativ NP 051-2012 - Revizuire NP 051/2000";
* Ordin nr. 16/05.01.2023 pentru aprobarea reglementării tehnice „Metodologie de calcul al performanței energetice a clădirilor, indicativ Mc 001-2022”\*) (nZEB[[1]](#footnote-1));
* Hotărârea Guvernului nr. 907 din 29 noiembrie 2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice;
* Hotărârea Guvernului nr. 742 din 13 septembrie 2018 privind modificarea Hotărârii Guvernului nr. 925/1995 pentru aprobarea Regulamentului de verificare şi expertizare tehnică de calitate a proiectelor, a execuţiei lucrărilor şi a construcţiilor;
* LEGE nr. 50 din 29 iulie 1991 (\*republicată\*) privind autorizarea executării lucrărilor de construcţii;
* Legea cadastrului și a publicității imobiliare nr. 7 din 13 martie 1996 (republicată);
* Legea nr. 10 din 18 ianuarie 1995 (\*republicată\*) privind calitatea în construcţii;
* Legea nr. 372 din 13 decembrie 2005 privind performanţa energetică a clădirilor;
* Legea nr. 69 din 25 aprilie 2016 privind achiziţiile publice verzi;
* ORDIN nr. 1.068 din 4 octombrie 2018 pentru aprobarea Ghidului de achiziţii publice verzi care cuprinde cerinţele minime privind protecţia mediului pentru anumite grupe de produse şi servicii ce se solicită la nivelul caietelor de sarcini;
* Hotărârea Guvernului nr. 925 din 20 noiembrie 1995 pentru aprobarea Regulamentului de verificare şi expertizare tehnică de calitate a proiectelor, a execuţiei lucrărilor şi a construcţiilor;
* Hotărârea Guvernului nr. 969 din 12 octombrie 2023 privind aprobarea Strategiei naţionale pentru protecţia şi promovarea drepturilor copilului "Copii protejaţi, România sigură" 2023-2027
* Hotărârea de Guvern nr. 560/28.04.2022 pentru aprobarea Strategiei Guvernului României de incluziune a cetățenilor români aparținând minorității rome pentru perioada 2022-2027
* Hotărârea Guvernului nr. 440/2022 pentru aprobarea Strategiei naţionale privind incluziunea socială şi reducerea sărăciei pentru perioada 2022-2027;
* Hotărârea Guvernului nr. 490/2022 pentru aprobarea Strategiei naţionale privind drepturile persoanelor cu dizabilităţi "O Românie echitabilă" 2022 - 2027;
* Hotărârea Guvernului nr. 1.547 din 19 decembrie 2022 pentru aprobarea Strategiei naţionale privind promovarea egalităţii de şanse şi de tratament între femei şi bărbaţi şi prevenirea şi combaterea violenţei domestice pentru perioada 2022-2027;
* Programul Incluziune și Demnitate Socială, aprobat prin Decizia de punere în aplicare a comisiei nr. C(2022) 9635 final din 14.12.2022 de aprobare a programului “Incluziune și Demnitate Socială” pentru sprijin din partea Fondului european de dezvoltare regională și Fondului social european Plus în cadrul obiectivului „Investiții pentru ocuparea forței de muncă și creștere economică” din România / CCI 2021RO05FFPR001).

NB. Trimiterile la actele normative includ și modificările și completările ulterioare ale acestora, republicări, precum și orice alte acte normative subsecvente.

# **ASPECTE SPECIFICE APELULUI DE PROIECTE**

## Tipul de apel

Prezentul apel de proiecte este de tip competitiv, cu termen limită de depunere.

## Forma de sprijin (granturi; instrumente financiare; premii)

În cadrul prezentului apel, finanțarea se acordă sub formă de granturi nerambursabile.

## Bugetul alocat apelului de proiecte

Bugetul total alocat pentru prezentul apel este de 111.257.658,00 euro, din care 82.629.947,00 euro contribuție FEDR și FSE+, conform informațiilor din tabelul de mai jos:

|  |  |  |  |  |  |  |
| --- | --- | --- | --- | --- | --- | --- |
| **Regiune** | **FEDR** | **FSE+** | BS  aferent FEDR | BS  aferent FSE+ | **Total BS** | **Total UE + BS** |
| Regiunea mai dezvoltata Bucuresti -Ilfov | **4.675.000** | **5.937.500** | 7.012.500 | 8.906.250 | **15.918.750** | **26.531.250** |
| Regiuni mai putin dezvoltate | 31.725.000 | 40.292.447 | 5.598.529 | 7.110.432 | 12.708.961 | 84.726.408 |
| **Total** | **36.400.000** | **46.229.947** | 12.611.029 | 16.016.682 | **28.627.711** | **111.257.658** |

## Rata de cofinanțare

Rata de cofinanțare este stabilită la nivelul fiecărui solicitant/partener în conformitate cu tabelul 5 și respectiv 6 din sub-capitolul 2.2 Cofinanțarea proprie a beneficiarului din Ghidul Solicitantului - Condiții Generale PoIDS.

## Zona/zonele geografică(e) vizată(e) de apelul de proiecte

Prezentul apel este dedicat regiunilor mai puțin dezvoltate (Centru, Sud-Est, Sud Muntenia, Nord-Est, Nord-Vest, Vest, Sud-Vest Oltenia) și regiunii mai dezvoltate Bucureşti-Ilfov.

## Acțiuni sprijinite în cadrul apelului

Acțiunile specifice prezentului apel de proiecte au în vedere finanțarea construcției/modernizării/reabilitării infrastructurii pentru centre multifuncționale, centre cu dotări sportive și centre culturale, destinate copiilor vulnerabili aflați în risc de sărăcie/excluziune socială/abandon școlar, precum si finanțarea activităților din aceste centre, printr-o abordare integrată in scopul scoaterii copilului din sărăcie și îmbunătățirea accesului copiilor și tinerilor la servicii de calitate în comunitate, respectiv:

-Acțiunea 5.2 FEDR construcția/ modernizarea/ reabilitarea infrastructurii pentru centre multifuncționale, centre cu dotări sportive și culturale

Sprijinul FEDR se va acorda sprijinirea copiilor vulnerabili aflați în risc de sărăcie/excluziune socială/abandon școlar prin finanțarea construcției/modernizării/reabilitării infrastructurii pentru centre multifuncționale, centre cu dotări sportive și culturale.

Centrele multifuncționale, centrele cu dotări sportive și culturale vor oferi facilități multiple și într-o manieră integrată, prin organizarea de ateliere tematice, bibliotecă, bibliotecă virtuala, săli de sport, inclusiv terenuri de sport exterioare si cazare pentru activități de schimb de experiența, tabere școlare etc, facilitând astfel integrarea în comunitate, stimularea performanței școlare, prevenirii fenomenului de abandon scolar precum și dezvoltarea competențelor sociale ale copiilor vulnerabili.

Va fi finanțată atât construcția infrastructurii necesare pentru furnizarea acestor servicii, cât și renovarea infrastructurii existente și/sau echiparea cu mobilier/echipamente/alte dotări (de exemplu dotarea unui teren de fotbal, dotarea unei săli de sport, etc).

Centrele multifuncționale, centrele cu dotări sportive și culturale vor putea fi accesibile persoanelor cu dizabilități.

-Acțiunea 5.2 FSE+ Centre multifuncționale/sport/cultură destinate copiilor care provin din zone izolate sau defavorizate care să asigure accesul acestora la activități sportive, recreative sau culturale, care nu sunt accesibile copiilor din medii defavorizate din lipsa unei infrastructuri corespunzătoare, a accesului limitat la astfel de servicii sau a posibilităților financiare.

Prin serviciile furnizate în aceste centre se va susține integrarea armonioasă a copilului aflat în situație de vulnerabilitate în comunitate, prin organizarea de ateliere tematice, bibliotecă, bibliotecă virtuală, ateliere de creație, expoziții, grupuri de lucru, schimburi de experiența, tabere școlare, activități sportive în săli de sport și/sau terenuri de sport interioare și exterioare precum si cazare și masă pe durata desfășurării activităților.

În cadrul prezentului apel de proiecte sunt finanțate doua tipuri de proiecte:

- Proiecte tip A, cu o valoare totală maximă eligibilă pe proiect de 50.000.000,00 euro, din care 25.000.000,00 euro FSE+ (UE+BS) si 25.000.000,00 euro FEDR (UE+BS);

- Proiecte tip B, cu o valoare totală maximă eligibilă pe proiect de 2.300.000,00 euro, din care 1.142.600,00 euro FSE+ (UE+BS) și 1.157.400,00 euro FEDR (UE+BS).

Din bugetul total alocat pentru prezentul apel de proiecte, de 111.257.658,00 euro, suma de 50.000.000,00 euro (UE+BS) este alocata pentru proiecte de tip A. În funcție de valoarea totală a proiectelor de tip A si B, se pot face realocări de sume intre cele doua tipuri de proiecte, din alocările prevăzute inițial pentru fiecare tip de proiecte.

## Grup țintă vizat de apelul de proiecte

In cadrul prezentului apel de proiecte grupul țintă este format din copii din zone izolate sau dezavantajate, atât din mediul urban cât si din mediul rural, respectiv:

* Copiii din grupurile vulnerabile, aflați în risc de sărăcie/excluziune socială/abandon școlar

Valorile minime acceptate ale participanților pe categorii de grupuri țintă eligibil sunt prezentate mai jos:

|  |  |  |  |
| --- | --- | --- | --- |
| **Regiune de dezvoltare** | **Tipul proiectului** | **Categorie grup țintă** | **Valoarea minima obligatorie per proiect** |
| Regiuni mai puțin dezvoltate  Regiune mai dezvoltată | proiect de tip A | Copii din zone izolate sau dezavantajate:  -Copiii din grupurile vulnerabile, aflați în risc de sărăcie/ excluziune socială/ abandon școlar | 5760 |
| Regiuni mai puțin dezvoltate  Regiune mai dezvoltată | proiect de tip B | Copii din zone izolate sau dezavantajate:  -Copiii din grupurile vulnerabile, aflați în risc de sărăcie/ excluziune socială/ abandon școlar | 260 |

## Indicatori

### 3.8.1. Indicatori de realizare

Fiecare cerere de finanțare va include obligatoriu indicatori de rezultat, cu următoarele ținte minime obligatorii:

**Proiecte tip A:**

|  |  |  |
| --- | --- | --- |
| **Regiune de dezvoltare** | **Indicatori de realizare** | **Valoarea minima obligatorie per proiect** |
| Regiuni mai puțin dezvoltate  Regiune mai dezvoltată | **Indicatori de realizare FEDR**  **6S8 - Capacitatea structurilor de asistență socială noi sau modernizate (altele decât locuințele)** | 4320 |
| **Indicatori de realizare FSE+**  **ECO06 – Numărul copiilor cu vârsta sub 18 ani, UM=număr de persoane, d*in care:***  **EECO06.01 – Numărul copiilor cu vârsta sub 18 ani (Roma), UM=număr de persoane**  **6S36 – Numărul de copii din zone izolate sau dezavantajate, UM = număr persoane** | 5760  576  5760 |

**Proiecte tip B:**

|  |  |  |
| --- | --- | --- |
| **Regiune de dezvoltare** | **Indicatori de realizare** | **Valoarea minima obligatorie per proiect** |
| Regiuni mai puțin dezvoltate  Regiune mai dezvoltată | **Indicatori de realizare FEDR**  **6S8 - Capacitatea structurilor de asistență socială noi sau modernizate (altele decât locuințele)** | 200 |
| **Indicatori de realizare FSE+**  **ECO06 – Numărul copiilor cu vârsta sub 18 ani, UM=număr de persoane, d*in care:***  **EECO06.01 – Numărul copiilor cu vârsta sub 18 ani (Roma), UM=număr de persoane**  **6S36 – Numărul de copii din zone izolate sau dezavantajate, UM = număr persoane** | 260  26  260 |

6S8 - Capacitatea structurilor de asistență socială noi sau modernizate (altele decât locuințele) = Numărul maxim de persoane care pot fi servite sau îngrijite cel puțin o dată pe parcursul perioadei de un an de infrastructura nou construită sau modernizată.

EECO06 – Numărul copiilor cu vârsta sub 18 ani (UM=număr de persoane) = Numărul participanților cu vârsta sub 18 ani la momentul intrării în operațiune.

EECO06.01 – Numărul copiilor cu vârsta sub 18 ani (Roma) (UM=număr de persoane) = Numărul participanților cu vârsta sub 18 ani la momentul intrării în operațiune, de etnie roma.

6S36 – Numărul de copii din zone izolate sau dezavantajate (UM = număr persoane) = Numărul copiilor din zone izolate sau dezavantajate care beneficiază de servicii în centre multifuncționale, centre cu dotări sportive și centre culturale.

### 3.8.2. Indicatori de rezultat

**Proiecte tip A:**

|  |  |  |
| --- | --- | --- |
| **Regiune de dezvoltare** | **Indicatori de rezultat** | **Valoarea minima obligatorie per proiect** |
| Regiuni mai puțin dezvoltate  Regiune mai dezvoltată | Indicatori de rezultat FEDR  6S9 Număr anual de utilizatori ai unităților de asistență socială noi sau modernizate | *4320* |
| Indicatori de rezultat FSE+:  EECR02 – Participanți care urmează studii sau cursuri de formare la încetarea calității de participant, UM= număr de persoane | – minim 91% din valoarea indicatorului EECO06 |

**Proiecte tip B:**

|  |  |  |
| --- | --- | --- |
| **Regiune de dezvoltare** | **Indicatori de rezultat** | **Valoarea minima obligatorie per proiect** |
| Regiuni mai puțin dezvoltate  Regiune mai dezvoltată | Indicatori de rezultat FEDR  6S9 Număr anual de utilizatori ai unităților de asistență socială noi sau modernizate | *200* |
| Indicatori de rezultat FSE+:  EECR02 – Participanți care urmează studii sau cursuri de formare la încetarea calității de participant, UM= număr de persoane | – minim 91% din valoarea indicatorului EECO06 |

În cadrul cererilor de finanțare, țintele aferente indicatorilor de rezultat vor avea valori numerice și se vor stabili în funcție de țintele asumate pentru indicatorii de realizare.

6S9 - Număr anual de utilizatori ai unităților de asistență socială noi sau modernizate = Număr de copii vulnerabili care beneficiază de capacitatea structurilor noi sau modernizate. Ținta acestui indicator reprezintă 100% din ținta indicatorului de realizare corespondent 6S8.

EECR02 – Participanți care urmează studii sau cursuri de formare la încetarea calității de participant (UM= număr de persoane) = în accepțiunea prezentului Ghid, reprezintă persoane care au primit sprijin FSE+ și care sunt înscrise într-o formă de educație (învățare pe tot parcursul vieții, sistemul de educație) sau activități de formare (formare la locul de muncă/în afara locului de muncă, formare profesională etc.) imediat după ieșirea din operațiunea FSE+.

### 3.8.3. Indicatori suplimentari specifici Apelului de Proiecte

Nu este cazul.

## Rezultatele așteptate

La nivelul cererii de finanțare, solicitantul de finanțare va enumera rezultatele așteptate ca urmare a implementării proiectului, în corelare cu tipologia activităților propuse spre finanțare. Rezultatele așteptate trebuie să fie realiste, realizabile, măsurabile și în concordanță cu indicatorii și obiectivele specifice ale proiectului.

## Operațiune de importanță strategică

Nu este cazul.

## Investiții teritoriale integrate

Nu este cazul.

## Dezvoltare locală plasată sub responsabilitatea comunității

Nu este cazul.

## Reguli privind ajutorul de stat

Nu este cazul.

## Reguli privind instrumentele financiare

Nu este cazul.

## Acțiuni interregionale, transfrontaliere și transnaționale

Nu este cazul.

## Principii orizontale

Toate investițiile vor asigura respectarea drepturilor fundamentale și conformitatea cu Carta Drepturilor Fundamentale a Uniunii Europene, cu principiile orizontale privind egalitatea de gen, nediscriminarea (pe criterii de sex, rasă sau origine etnică, religie sau convingeri, dizabilitate, vârstă sau orientare sexuală) și accesibilitatea în toate etapele de programare și implementare.

Acțiunile prevăzute în cadrul acestui obiectiv specific vor avea in atenție respectarea Cartei drepturilor fundamentale a Uniunii Europene, de care se leagă și principiile orizontale referitoare la egalitatea de șanse, nediscriminare și accesibilitate.

În perioada 2021-2027, respectarea principiilor orizontale este sprijinită prin formularea unor condiții favorizante orizontale referitoare la aplicarea și implementarea eficace a Cartei drepturilor fundamentale a Uniunii Europene și a Convenției Organizației Națiunilor Unite privind drepturile persoanelor cu dizabilități.

La nivelul Ministerului Investițiilor și Proiectelor Europene au fost elaborate două Ghiduri, unul pentru aplicarea Cartei drepturilor fundamentale a Uniunii Europene în implementarea fondurilor europene nerambursabile[[2]](#footnote-2) și unul pentru reflectarea Convenției Organizației Națiunilor Unite privind drepturilor persoanelor cu dizabilități în pregătirea și implementarea programelor și proiectelor cu finanțare nerambursabilă alocată României în perioada 2021-2027[[3]](#footnote-3).

În conformitate cu prevederile art. 9 din Regulamentul UE nr. 2021/1060 și cu prevederile articolelor 6 și 28 din Regulamentul UE nr. 1057/2021 atât în pregătirea și implementarea operațiunilor, beneficiarul trebuie să asigure respectarea principiilor și temelor orizontale:

• Egalitatea de șanse și de tratament între femei și bărbați și integrarea perspectivei de gen. Se vor prezenta în Cererea de finanțare măsurile concrete ce vor fi implementate în vederea asigurării respectării principiului și prevederilor legale naționale și comunitare cu privire la egalitatea de șanse și de tratament între femei și bărbați și integrarea perspectivei de gen.

• Nediscriminarea și prevenirea oricărei forme de discriminare pe criterii de rasă, naţionalitate, etnie, limbă, religie, categorie socială, convingeri, sex, orientare sexuală, vârstă, handicap, boală cronică necontagioasă, infectare HIV, apartenenţă la o categorie defavorizată, precum şi orice alt criteriu care are ca scop sau efect restrângerea, înlăturarea recunoaşterii, folosinţei sau exercitării, în condiţii de egalitate, a drepturilor omului şi a libertăţilor fundamentale sau a drepturilor recunoscute de lege, în domeniul politic, economic, social şi cultural sau în orice alte do menii ale vieţii publice. Se vor prezenta în Cererea de finanțare măsurile concrete ce vor fi implementate în vederea asigurării respectării principiului și prevederilor legale naționale și comunitare cu privire la prevenirea oricăror forme de discriminare.

• Accesibilitatea pentru persoanele cu dizabilități. Se vor prezenta în Cererea de finanțare măsurile concrete ce vor fi implementate în vederea asigurării accesibilității persoanelor cu dizabilități în toate spațiile în care se desfășoară operațiunea.

În cadrul cererii de finanțare solicitantul va trebui să evidențieze, în secțiunea relevantă din cadrul aplicației electronice, contribuția proiectului la principiile orizontale stabilite prin PoIDS 2021-2027.

## Aspecte de mediu (inclusiv aplicarea Directivei 2011/92/UE a Parlamentului European și a Consiliului din 13 decembrie 2011 privind evaluarea efectelor anumitor proiecte publice și private asupra mediului). Aplicarea principiului DNSH. Imunizarea la schimbările climatice

Tipurile de acțiuni prevăzute în cadrul prezentului apel de proiecte au fost apreciate ca fiind compatibile cu principiul DNSH, având în vedere că prin natura lor se așteaptă ca acestea să nu aibă niciun impact negativ semnificativ asupra mediului.

In cazul clădirilor reabilitate sau modernizate, pentru îmbunătățirea eficienței energetice, se prevede obligativitatea realizării de investiții, în limita a maxim 20% din valoarea eligibilă a proiectului, care să ducă la îmbunătățirea performanțelor energetice a/ale clădirii/clădirilor, prin scăderea cu cel puțin 30% a consumului de energie sau reducerea cu cel puțin 30% a emisiilor de gaze cu efect de seră. Această condiție nu se aplică construcțiilor noi.

Astfel programul va contribui la obiectivul național de creștere a eficienței energetice pe an, stabilit în conformitate cu Directiva privind eficiența energetică (2012/27/UE) și cu contribuțiile la Acordul de la Paris privind schimbările climatice, stabilite la nivel național.

Imunizarea infrastructurii finanțate la schimbări climatice, respectiv adaptarea la schimbările climatice și atenuarea efectelor nocive asupra mediului și rezistența în fața dezastrelor, va fi avută în vedere atât în etapa de elaborare, cât și pe durata implementării proiectelor, precum și în etapa de exploatare și întreținere a investițiilor, asigurându-se astfel durabilitatea infrastructurii și standardul serviciilor cu abordarea adecvată a riscurilor climatice. Pe durata exploatării, infrastructura creată va fi eficient monitorizată si din perspectiva evenimentelor climatice. In acest sens, proiectul integrează măsuri de atenuare și de adaptare la schimbările climatice respectând Orientările Comisiei Europene privind imunizarea la schimbările climatice.

Investițiile în infrastructură care au o durată de viață preconizată de cel puțin cinci ani trebuie să demonstreze imunizarea față de schimbările climatice în conformitate cu cerințele din Comunicarea Comisiei Europene privind Orientările tehnice referitoare la imunizarea infrastructurii la schimbările climatice în perioada 2021-2027 publicate la 16 septembrie 2021 (2021/C 373/01). Imunizarea la schimbările climatice este un proces care integrează măsuri de adaptare a schimbărilor climatice și – dacă este cazul - măsuri de atenuare (compensare) la schimbările climatice în dezvoltarea proiectelor de infrastructură.

Documentațiile tehnico-economice trebuie să aibă integrate aspecte privind imunizarea la schimbările climatice în conformitate cu cerințele din Comunicarea Comisiei Europene privind Orientările tehnice referitoare la imunizarea infrastructurii la schimbările climatice în perioada 2021-2027 publicate la 16 septembrie 2021 (2021/C 373/01).

Proiectele finanțate vor avea în vedere, pe toată perioada de implementare a proiectului, respectarea obligațiilor pentru implementarea principiului „Do No Significant Harm” (DNSH) așa cum acesta este definit prin Regulamentul (UE) 2020/852 privind instituirea unui cadru care să faciliteze investițiile durabile.

În acest sens, solicitantul va descrie la secțiunea relevantă din cererea de finanțare si anexele sale, modul în care sunt respectate obligațiile minime prevăzute de legislația specifică aplicabilă, acțiunile suplimentare propuse (dacă este cazul), precum și modul de respectare a principiilor DNSH in implementarea proiectelor.

Solicitantul va avea în vedere respectarea principiului DNSH inclusiv la întocmirea documentațiilor de atribuire a contractelor de achiziție.

Se va avea în vedere includerea unor factori adecvați de evaluare a ofertelor de echipamente/servicii în vederea gestionarii mai eficiente a consumului de energie. Solicitanții de finanțare vor adopta criteriile „verzi" ale UE în ceea ce privește achizițiile publice (în acord cu strategiile UE transpuse prin Legea nr. 69/2016 privind achizițiile publice verzi și prin Ordinul nr. 1068/1652/2018 pentru aprobarea Ghidului de achiziții publice verzi).

## Caracterul durabil al proiectului

Solicitantul/partenerii va/vor trebui să dovedească că poate/pot să asigure caracterul durabil al investiției în conformitate cu art. 65 din Regulamentul Parlamentului European și al Consiliului nr. 1060/2021.

Perioada pentru care este conferit dreptul asupra imobilului obiect al proiectului solicitanților eligibili și/sau partenerilor acestora trebuie să fie acoperitoare pentru durata menționată la art. 65 din RDC în vederea asigurării caracterului durabil al investiției, respectiv o perioadă de cinci ani de la data efectuării plății finale în cadrul contractului de finanțare. Această perioadă se va calcula estimativ, luându-se în considerare perioada derulării procesului de evaluare, selecție și contractare, perioada de implementare a proiectului și respectiv de efectuare a plății finale, la care se adaugă perioada de 5 ani anterior menționată.

Solicitantul trebuie ca pe perioada de durabilitate:

a. să menţină investiţia realizată (asigurând mentenanţa şi serviciile asociate necesare);

b. să nu realizeze o modificare asupra calităţii dreptului său asupra imobilului, decât în condițiile prevăzute în contractul de finanțare;

c. să nu realizeze o modificare substanțială care afectează natura, obiectivele sau condițiile de realizare și care ar determina subminarea obiectivelor inițiale ale investiţiei;

d. să asigure furnizarea activităților si serviciilor pentru care a fost destinata investiția.

Dacă pe parcursul perioadei de implementare a proiectului, sau în perioada de durabilitate a acestuia, sunt afectate condițiile de construire/exploatare asupra infrastructurii imobilului aferent proiectului, sau/si asupra activităților/ serviciilor oferite de centrele multifunctionale, centrele cu dotări sportive sau centrele culturale, beneficiarul are obligația contractuală de a returna finanțarea acordată, precum și alte penalități, dacă este cazul, în conformitate cu prevederile contractuale.

## Acțiuni menite să garanteze egalitatea de șanse, de gen, incluziunea și nediscriminarea

Acțiunile aferente obiectivelor specifice asociate prezentului apel de proiecte vizează asigurarea egalității de șanse și accesului echitabil și nediscriminatoriu la serviciile sociale pentru copiii și familiile care trăiesc în sărăcie sau sunt expuse riscului de marginalizare sau excluziune socială. Grupurile țintă avute în vedere din categoria copiilor și tinerilor sunt cele mai expuse riscului de marginalizare sau excluziune socială. Acțiunile vor avea efecte sistemice pe termen lung și vor contribui astfel la întreruperea ciclului intergenerațional al sărăciei, diminuând astfel transformarea copiilor sau tinerilor beneficiari în adulți expuși riscului de sărăcie sau de excluziune socială.

Respectarea prevederilor legale în materie de accesibilitate, egalitatea de șanse, de gen va fi urmărită în selecția și implementarea acțiunilor.

În ceea ce privește componența echipelor de management și de implementare ale proiectelor, se va urmări promovarea pe cat de mult posibil și acolo unde este cazul, echilibrul de gen și de vârstă.

În toate fazele implementării PoIDS va utilizat Ghidul privind reflectarea Convenției ONU privind drepturile persoanelor cu dizabilități în pregătirea și implementarea programelor și proiectelor cu finanțare nerambursabilă alocate României în perioada 2021-2027, precum și Ghidul de aplicare a Cartei Drepturilor Fundamentale a UE în implementarea fondurilor europene nerambursabile.

Toate investițiile vor asigura respectarea drepturilor fundamentale și conformitatea cu Carta Drepturilor Fundamentale a Uniunii Europene, cu principiile orizontale privind egalitatea de gen, nediscriminarea (pe criterii de sex, rasă sau origine etnică, religie sau convingeri, dizabilitate, vârstă sau orientare sexuală) și accesibilitatea în toate etapele de programare și implementare.

## Teme secundare

|  |  |  |  |  |  |
| --- | --- | --- | --- | --- | --- |
| Prioritate | Obiectiv specific | Fond | Categoria de regiune | Cod |  |
| P05 | ESO4.11 | FSE+ | Mai dezvoltate | 06. Combaterea sărăciei în rândul copiilor | 100% |
| P05 | ESO4.11 | FSE+ | Mai puțin dezvoltate | 06. Combaterea sărăciei în rândul copiilor | 100% |

## Informarea și vizibilitatea sprijinului din fonduri

Solicitanți au obligația de a realiza măsurile minime de informare și publicitate în conformitate cu prevederile Ghidului Solicitantului - Condiții Generale PoIDS, capitulul 6 Reguli specifice de informare și publicitate.

# **INFORMAȚII ADMINISTRATIVE DESPRE APELUL DE PROIECTE**

# 

## Data deschiderii apelului de proiecte

Data deschiderii apelului de proiecte este ... 2024, ora .......

## Perioada de pregătire a proiectelor

Prezentul Ghid al Solicitantului Condiții Specifice a fost publicat în consultare publică pe pagina de internet a MIPE în data de în data de 16 februarie 2024.

Propunerile de îmbunătățire au fost transmise pe adresa de email consultare.poids@mfe.gov.ro până la data de 08 martie 2024.

În perioada de pregătire a cererilor de finantare, precum și în perioada de depunere a acestora, pot fi adresate solicitări de clarificări în ceea ce privește datele/informațiile cuprinse în cadrul Ghidului Solicitantului Condiții Specifice, prin aplicația de ticketing din secțiunea Helpdesk a site-ului [www.mfe.gov.ro](http://www.mfe.gov.ro). Pentru asigurarea unui tratament egal tuturor potentialilor solicitanti, clarificările nu pot avea caracterul de consultanta pentru scrierea cererilor de finanțare sau confirmarea punctuala a eligibilității/ neeligibilității anumitor solicitanti, grupuri țintă, activități/ cheltuieli etc. Răspunsurile vor fi transmise prin aplicația de ticketing în maximum 10 zile lucrătoare, dar nu mai târziu de data închiderii apelului de proiecte. Solicitările de clarificări în ceea ce privește datele/informațiile cuprinse în cadrul Ghidului Solicitantului Condiții Specifice, prin aplicația de ticketing, pot fi transmise cu maximum 5 zile lucrătoare anterior datei închiderii apelului de proiecte. Răspunsurile la solicitările de clarificări primite în legătură cu Ghidul Solicitantului vor fi publicate pe site-ul www.mfe.gov.ro.

## Perioada de depunere a proiectelor

### Data și ora pentru începerea depunerii de proiecte

Proiectele pot fi depuse prin Sistemul informatic MySMIS2021 începând cu data de ..., ora .......

### Data și ora închiderii apelului de proiecte

Data închiderii apelului de proiecte este ..., ora .........

## Modalitatea de depunere a proiectelor

Cererile de finanțare se depun exclusiv prin intermediul sistemului informatic MySMIS2021 / SMIS2021+, prin completarea și transmiterea acesteia integral, inclusiv prin încărcarea de documente.

Toate cererile de finanțare și/sau toate documentele aferente unei cereri de finanțare transmise în alt mod, nu vor fi luate în considerare în procesul de evaluare.

# **CONDIȚII DE ELIGIBILITATE**

## Eligibilitatea solicitanților și partenerilor

* + 1. Cerințe privind eligilitatea solicitanților și partenerilor

Pentru a putea aplica pentru finanțare în cadrul PoIDS, solicitanții și partenerii trebuie să fie organizaţii legal constituite în România.

Cu toate acestea, există situații în care Solicitantul și partenerii sunt neeligibili pentru solicitarea de finanțare din PoIDS, aceste situații de neeligibilitate fiind sumarizate în Tabelul 3 din Ghidul Solicitantului – Condiții Generale PoIDS.

Ca regulă generală, o entitate cu personalitate juridică nu poate participa în mai mult de 5 proiecte pentru fiecare apel de proiecte, indiferent de calitatea sa de partener sau solicitant. În cazul în care este identificată ca participând la mai mult de 5 proiecte în cadrul aceluiași apel de proiecte, toate proiectele identificate cu acea entitate juridică participantă vor fi respinse, fără a mai intra în procesul de evaluare.

### 5.1.2 Categorii de solicitanți eligibili

Solicitanții eligibili în cadrul acestei cereri de propuneri de proiecte pot fi:

* Furnizori de servicii sociale acreditați, singuri sau în parteneriat cu partenerii eligibili

Furnizorii de servicii sociale sunt persoane juridice, de drept public ori privat (art. 37 alin. (1) din Legea asistenţei sociale nr. 292/2011).

Calitatea de furnizor de servicii sociale acreditat se demonstrează prin prezentarea unui certificat de acreditare, valabil la data depunerii cererii de finanțare[[4]](#footnote-4), emis în conformitate cu prevederile Legii nr. 197/2012 privind asigurarea calității în domeniul serviciilor sociale, cu modificările și completările ulterioare, și ale HG nr. 118/2014 pentru aprobarea Normelor metodologice de aplicare a prevederilor Legii 197/2012.

### 5.1.3 Categorii de parteneri eligibili

Pentru această cerere de propuneri de proiecte partenerii eligibili sunt reprezentați de:

* asociații culturale;
* unități de cult;
* cluburi sportive, asociații sportive, federații sportive (de ex., Comitetul Olimpic și Sportiv Român, Agentia Nationala pentru Sport şi instituţiile aflate în subordine etc.).

### 5.1.4 Reguli și cerințe privind parteneriatul

În cadrul prezentului apel, proiectele se pot implementa cu solicitant unic sau în parteneriat cu unul sau mai mulți parteneri. În cazul proiectelor implementate în parteneriat, se va desemna obligatoriu ca lider al parteneriatului o entitate înregistrată fiscal în România.

Alegerea partenerilor este în exclusivitate de competența Solicitantului, în calitate de lider al parteneriatului.

Partenerii vor fi selectați astfel încât să desfășoare activități relevante pentru domeniul proiectului în funcție de obiectivele specifice apelului de proiecte.

Pot fi selectați doar parteneri individuali, nu consorții, asociații de parteneri, grupuri de societăți.

Nu vor fi selectați parteneri în scopul realizării în cadrul proiectului a unor activități de tipul: dezvoltarea de aplicații şi sisteme informatice, supervizarea activităților subcontractate de beneficiar, servicii hoteliere, furnizare de bunuri, organizare evenimente, execuție lucrări, studii fezabilitate, etc. Astfel de activități vor face obiectul subcontractării, respectiv contractelor de furnizare/servicii.

Prin excepție de la prevederile capitolului 1.8. Reguli aplicabile în cazul parteneriatului din Ghidul Solicitantului – Condiții Generale în cadrul prezentului apel partenerii pot subcontracta activități care vizează achiziția de bunuri, lucrări, servicii, necesare pentru implementarea proiectului.

De asemenea, prin excepție de la prevederile capitolului 1.8. Reguli aplicabile în cazul parteneriatului din Ghidul Solicitantului – Condiții Generale, în cadrul prezentului apel nu este obligatoriu ca bugetul gestionat de liderul de parteneriat (total cheltuieli eligibile asumate de liderul de parteneriat) să fie mai mare decât bugetul gestionat de oricare alt membru al parteneriatului (total cheltuieli eligibile per partener).

Prin excepție de la Ghidul Solicitatului Condiții Generale art.2.2 Capacitatea financiară, pentru prezentul apel de proiecte nu se va calcula capacitatea financiară a solicitantului și a partenerilor.

Indiferent de numărul partenerilor implicaţi în implementarea unui proiect, va fi semnat un singur Acord de parteneriat între toţi partenerii (în conformitate cu modelul din Anexa 1 Acord de parteneriat din PIDS – Ghidul Solicitantului – Condiții Generale). Proiectelor implementate în parteneriat li se aplică dispozițiile Ordonanței de urgență a Guvernului nr. 133/2021.

În vederea stabilirii unui parteneriat, solicitanții publici și privați care intenționează să între într-o relație de parteneriat vor elabora o Notă justificativă care va conține o analiză a valorii adăugate a parteneriatului în ceea ce privește utilizarea eficientă a fondurilor și în care vor fi precizate, pentru fiecare partener in parte, rolul și responsabilitățile, contribuția și expertiza/ experiența relevantă pentru implementarea proiectului.

În cererea de finanțare se va detalia rolul fiecărui partener în implementarea proiectului, resursele umane și materiale alocate, precum și bugetul alocat pentru implementarea activității/activităților asumate de fiecare partener.

Atât Solicitantul cât și fiecare Partener trebuie să contribuie financiar la implementarea proiectului, respectiv să aibă alocate cheltuieli eligibile din totalul cheltuielilor eligibile prevăzute în buget, corespunzător activităților în care este implicat fiecare partener, nefiind posibil ca un partener și/sau solicitantul să asigure partea de buget (contribuție/ asistență financiară nerambursabilă sau/ și contribuție proprie) prevăzută pentru alt partener /care trebuie asigurată de alt partener.

*Selecția partenerilor în cazul solicitanților entități finanțate din fonduri publice*

Solicitanţii entități finanțate din fonduri publice care intenționează să selecteze parteneri din sectorul privat pentru implementarea proiectelor, au obligaţia de a respecta prevederile relevante din Ordonanța de urgență a Guvernului nr. 133/2021.

În procesul de selecție a partenerilor privați, solicitanţii entități finanțate din fonduri publice au obligația de a îndeplini procedura prevăzută în Anexa 2 - Procedura de selecție a partenerilor entități private din PoIDS – Ghidul Solicitantului – Condiții Generale.

## Eligibilitatea activităților

### Cerințe generale privind eligibilitatea activităților

Constructia/imobilul ce face obiectul proiectului îndeplinește cumulativ, începând cu data depunerii cererii de finanţare, următoarele condiții:

* Nu este afectat de limitări legale, convenționale, judiciare ale dreptului real invocat, incompatibile cu realizarea activităților proiectului, respectiv:

• nu este afectat de limite ale dreptului deținut de solicitant/partener care sunt incompatibile cu realizarea activităților proiectului;

• nu face obiectul unor litigii în curs de soluționare la instanțele judecătorești cu privire la situația juridică a terenului si infrastructurii imobilului, având ca obiect contestarea dreptului invocat de solicitant/partener pentru realizarea proiectului în conformitate cu criteriul de eligibilitate aferent.

• nu face obiectul revendicărilor potrivit unor legi speciale în materie sau dreptului comun;

• este liber de sarcini și interdicții în sensul în care nu există niciun act sau fapt juridic care împiedică sau limitează, total sau parțial, exercitarea unuia sau mai multor atribute ale dreptului pe care solicitantul/partenerul îl deține în scopul implementării proiectului;

• este liber de orice sarcini sau interdicții ce afectează implementarea proiectului.

* Sunt eligibile doar investițiile care se executa pe amplasamentul delimitat din punct de vedere juridic.

- Investițiile prevăzute in cerere de finanţare nu au mai beneficiat de finanțare publică în ultimii 5 ani înainte de data depunerii cererii de pentru aceleași tip de activități (cu excepția lucrărilor de întreținere și reparații) realizate asupra aceleiași infrastructuri şi nu beneficiază de fonduri publice din alte surse de finanţare. Se va asigura de către solicitant/partener evitarea dublei finanțări a lucrărilor de intervenție/activităților care au beneficiat de finanțare publică în ultimii 5 ani/care beneficiază de fonduri publice din alte surse de finanțare și a lucrărilor de intervenție/ activităților aferente operațiunii, propuse prin proiect.

Momentul de la care se calculează perioada de 5 ani este momentul la care s-a finalizat implementarea contractului de lucrări anterior (data recepției finale, după expirarea perioadei de garanție). Astfel, solicitantul/partenerul se va asigura, dacă este cazul, că s-a realizat recepţia finală în cazul acelorași lucrări de intervenție/activități realizate asupra aceleiași infrastructuri/aceluiași segment de infrastructură ca cele propuse prin proiect, înainte de începerea perioadei celor 5 ani.

* Proiectul propus nu beneficiază în prezent de fonduri publice din alte surse de finanţare.
* Nu se acceptă la finanțare intervenții asupra unui infrastructuri care se află în perioada de garanție a lucrărilor efectuate printr-un contract de lucrări anterior.
* Solicitantul/liderul de parteneriat şi fiecare dintre parteneri, după caz, nu desfăşoară activităţi economice în scopul obţinerii de profit din bunurile, echipamentele achiziţionate prin proiect sau din utilizarea imobilului construit/ modernizat/ dezvoltat/ extins.
* Solicitantul/ solicitantul şi fiecare dintre parteneri, după caz, nu desfăşoară alte activităţi economice în scopul obţinerii de venituri din echipamentele achiziţionate prin proiect sau din utilizarea imobilului construit/ modernizat/ dezvoltat/ extins, în afara activităţilor pentru care a fost finanţat proiectul, prin acordarea dreptului de utilizare a acestora către terţe părţi.

**Drepturi asupra imobilului/imobilelor, obiect al proiectului**

Prin imobil obiect al proiectului se înţelege terenul şi/sau clădirea ce fac obiectul proiectului.

Solicitantul/partenerul trebuie să demonstreze existența unui drept real, conform legislației în vigoare, asupra imobilului pe care se propune a se realiza investiția în cadrul cererii de finanțare si asupra altor bunuri mobile și/sau imobile necesare, după caz, ce fac obiectul proiectului:

a) Dreptul de proprietate publică/privată;

b) Dreptul de administrare;

c) Dreptul de concesiune;

d) Dreptul de superficie.

Din documentele privind drepturile reale asupra obiectelor de investiție trebuie să reiasă faptul că dreptul respectiv este menținut atât pe toată perioada de implementare a proiectului cât și pe perioada de durabilitate a investiției, respectiv perioada de menţinere obligatorie a investiției după finalizarea implementării proiectului (minim 5 ani de la efectuarea plății finale). Această perioadă se va calcula estimativ, luându-se în considerare perioada derulării procesului de evaluare, selecție, contractare, perioada de implementare a proiectului și respectiv de efectuare a plății finale, la care se adaugă perioada de 5 ani anterior menționată.

Solicitantul/partenerul trebuie sa dețină dreptul de proprietate /administrare/ folosință/ concesiune/ superficie asupra obiectelor de investiție propuse prin proiect, respectiv să demonstreze că acestea nu sunt afectate de limitări legale, convenționale, judiciare ale dreptului real invocat, incompatibile cu realizarea activităților proiectului (de ex. limite legale, convenționale etc).

Nu se acceptă înscrierea provizorie a dreptului de proprietate/ administrare/ concesiune/ superficie, menționat în cadrul acestei secțiuni.

Cu referire la condiţiile de mai sus, nu vor conduce la respingerea proiectului din procesul de evaluare, selecție și contractare acele limite ale dreptului de proprietate care nu sunt incompatibile cu realizarea activităților proiectului (de ex. servituți legale, servitutea de trecere cu piciorul etc).

În cazul în care solicitantul demonstrează doar un drept de folosință asupra obiectivelor de investiție exemplificate mai jos, acesta trebuie să demonstreze acordul proprietarului pentru realizarea activităților proiectului și menținerea investiției pentru o perioadă care să acopere durabilitatea proiectului.

Se acceptă înscrierea provizorie în cartea funciară doar a dreptului de proprietate, cu condiția depunerii până la etapa de etapa de contractare a unui extras de carte funciară cu înscrierea definitivă a dreptului de proprietate asupra imobilului. Nu se acceptă înscrierea provizorie a celorlalte drepturi reale.

Pentru toate proiectele de investiții publice, solicitantul/partenerul are obligația ca în etapa de contractare, respectiv nu mai târziu de semnarea contractului de finanțare, să facă dovada unui drept real fără sarcini asupra bunurilor imobile care fac obiectul cererii de finanțare. În situația în care, în etapa de contractare, beneficiarul/partenerul nu demonstrează că este titularul dreptului real cererea de finanțare poate fi respinsă.

Prin perioada de implementare a proiectului se înţelege perioada în care se finalizează toate activităţile aferente proiectului.

**Nu sunt eligibile imobilele care au mențiunea "Imobil înregistrat în planul cadastral fără localizare certă din cauza lipsei planului parcelar" sau "Imobil înregistrat în planul cadastral fără formă și localizare corectă" în documentele cadastrale.**

**Dacă pe parcursul perioadei de implementare a contractului de finanțare, sau în perioada de durabilitate a acestuia, sunt afectate condițiile de construire/exploatare asupra infrastructurii imobilului aferent proiectului, beneficiarul are obligația contractuală de a returna finanțarea nerambursabilă acordată, precum și alte penalități, dacă este cazul, în conformitate cu prevederile contractuale.**

Imobilul/imobilele care fac obiectul proiectului, care implică execuţia de lucrări de construcţii, îndeplineşte/ îndeplinesc cumulativ următoarele condiţii:

⦁ să fie libere de orice sarcini sau interdicţii ce afectează implementarea operațiunii;

⦁ să nu facă obiectul unor litigii având ca obiect dreptul invocat de către solicitant pentru realizarea proiectului, aflate în curs de soluţionare la instanţele judecătoreşti;

⦁ să nu facă obiectul revendicărilor potrivit unor legi speciale în materie sau dreptului comun.

De asemenea, în cadrul acestui apel de proiecte, nu se consideră sarcină sau interdicție care afectează implementarea proiectului și care să conducă la respingerea cererii de finanțare din procesul de evaluare, selecție și contractare:

⦁ închirierea/darea în folosință gratuită/concesiunea a unor suprafețe din teren, cu condiția ca respectivele limite ale dreptului de proprietate să nu fie incompatibile cu realizarea activităților/ implementarea proiectului.

### Activități eligibile

Pentru atingerea obiectivului specific al acestei priorități de investiție sunt avute în vedere realizarea următoarelor tipuri de investiții/acțiuni:

**I. Componenta finanțată din Fondul European de Dezvoltare Regională**

**Activitatea 1. Construcția/modernizarea/reabilitarea infrastructurii pentru centre multifuncționale, centre cu dotări sportive și culturale (activitate relevantă si obligatorie)**

Aceasta activitate are in vedere construcția/ modernizarea/ reabilitarea infrastructurii pentru centre multifuncționale, centre cu dotări sportive și culturale.

Sprijinul FEDR se va acorda sprijin pentru dezvoltarea, dotarea cu servicii specializate și sprijinirea copiilor vulnerabili aflați în risc de sărăcie/excluziune socială/abandon școlar prin finanțarea construcției/ modernizării/reabilitării infrastructurii pentru centre multifuncționale, centre cu dotări sportive și culturale.

Centrele multifuncționale, centrele cu dotări sportive și culturale vor oferi, într-o manieră integrată, facilități de organizare de ateliere tematice, ateliere de creație, bibliotecă, bibliotecă virtuala, săli de sport, inclusiv terenuri de sport exterioare, precum si pentru activități de schimb de experiența, tabere școlare, inclusiv cazare, masa, transport etc, facilitând astfel integrarea în comunitate, performanța școlară și dezvoltarea competențelor sociale ale copiilor vulnerabili.

Va fi finanțată atât construcția infrastructurii necesare pentru furnizarea acestor servicii, cât și renovarea infrastructurii existente și/sau dotarea cu mobilier/echipamente/alte dotări (de exemplu dotarea unui teren de fotbal, dotarea unei săli de sport, etc).

Nu se admit la finanțare proiecte care prevăd doar lucrări de întreținere și reparații curente sau/și doar dotarea cu bunuri si echipamente a centrelor multifuncționale, centrelor cu dotări sportive și culturale înființate/existente, precum și proiecte care propun doar lucrări care nu necesită obținerea unei autorizații de construcție.

Centrele multifuncționale, centrele cu dotări sportive și culturale vor putea fi accesibile persoanelor cu dizabilități.

In corelare cu valoarea asumata a indicatorul 6S8 - Capacitatea structurilor de asistență socială noi sau modernizate (altele decât locuințele), la estimarea bugetului proiectului – componenta FEDR, se va lua in calcul un cost maxim per o unitate capacitate centru multifuncțional de 5.787,00 euro (TVA inclus)/1 capacitate.

In afara cheltuielilor cu construcția/ modernizarea/ reabilitarea infrastructurii pentru centre multifuncționale, centre cu dotări sportive și culturale, din alocarea FEDR pe proiect se admit lucrări si dotări cu bunuri si echipamente a construcțiilor/locațiilor/ bazelor sportive/culturale/ recreative, deținute de către solicitant sau de către partenerii din proiect, unde se pot derula activități sportive, recreative, culturale etc.

Bazele sportive/culturale/recreative pot fi parte componentă a centrelor multifunctionale, centrelor cu dotări sportive și culturale sau pot fi amenajate la alte sedii/locații deținute de către solicitant sau de către partenerii din proiect.

In cazul amenajării (construcția/ modernizarea/ reabilitarea infrastructurii) bazelor sportive/culturale/recreative, se admit la finanțare atât lucrări care necesita obținerea autorizației/ autorizațiilor de construcție, caz in care trebuie respectate prevederile Hotărârii Guvernului nr. 907/2016 privind elaborarea documentației tehnico-economice aferente obiectivului de investiții, cat si proiecte care prevăd lucrări care nu necesita obținerea autorizației/ autorizațiilor de construcție (întreținere și reparații curente sau/și dotarea cu bunuri si echipamente etc). In acest ultim caz, in cererea de finanțare trebuie prezentate lucrările/ dotările care urmează a fi finanțate prin proiect, precum si analiza/ analizele/ ofertele privind preturile pentru bunuri si servicii similare existente pe piața de profil.

**Cerințe pentru Activitatea 1:**

În elaborarea documentației tehnico-economice aferente obiectivului de investiții se vor respecta prevederile Hotărârii Guvernului nr. 907/2016 privind etapele de elaborare și conținutul-cadru al documentațiilor tehnico-economice aferente obiectivelor/proiectelor de investiții finanțate din fonduri publice. De asemenea, pentru proiectele de investiţii publice, bugetul proiectului se corelează cu Devizul general al investiţiei, întocmit în conformitate cu prevederile Hotărârii Guvernului nr. 907/2016, cu modificările si completările ulterioare.

**NB. Pentru construirea de locuințe sociale noi se admite un cost maxim per metru pătrat de 1469,00 Euro/mp de suprafață construită desfășurată (inclusiv TVA).**

**Pentru construirea de locuințe sociale prin reabilitarea, modernizarea, extinderea, unei construcții/ clădiri existente sau nefinalizate, se admite un cost maxim per metru pătrat de 1347,00 Euro/mp de suprafață construită desfășurată (inclusiv TVA).**

NB. Costul per metru pătrat suprafață construită desfășurată se va calcula în funcție de valoarea totală a Devizului general al investiției, întocmit în conformitate cu prevederile Hotărârii Guvernului nr. 907/2016, cu modificările si completările ulterioare.

La proiectarea construcțiilor se vor respecta toate caracteristicile tehnice și funcționale, amenajari si dotari necesare pentru respectarea standardelor minime de calitate prevazute in Ordinul MMSS nr. 29/2019 cu modificarile și completarile ulterioare și normativul privind adaptarea clădirilor civile și spațiului urban la nevoile individuale ale persoanelor cu handicap NP 051-2012 Revizuire NP 051/2000, aprobat prin Ordinul MDRAP nr. 189/2013.

Totodată, construcțiile vor respecta cel puțin standardul NZEB, respectiv clădiri cu consum de energie aproape zero eficiente, practice si concepute în acord cu prevederile Planului Național Integrat în domeniul Energiei și Schimbărilor Climatice 2021-2030 și ale Legii nr.372/2005 republicata la data de 23 septembrie 2020, privind performanța energetică a clădirilor.

N.B: Pentru componenta finanțată prin FEDR în vederea construcției sau modernizarea de centre multifuncționale, centre cu dotări sportive și culturale, este obligatoriu asigurarea furnizării serviciilor pe o durata de 5 ani de la efectuarea plății finale (cererea de rambursare finala) a operațiunii, și este obligatoriu să nu se modifice destinația centrelor multifuncționale.

NB. Conform prevederilor art. 11 alin. (8) din OUG nr. 23/2023 privind instituirea unor măsuri de simplificare şi digitalizare pentru gestionarea fondurilor europene aferente Politicii de coeziune 2021-2027, beneficiarii de finanțare nerambursabilă au obligația să se asigure că la emiterea ordinului de începere a execuției lucrărilor prevăzute in proiect sunt îndeplinite toate condițiile legale pentru executarea acestora.

Toate investițiile vor fi formulate în urma analizei decalajelor și a rezultatelor cartografierii infrastructurii, serviciilor și nevoilor, în domeniile ocupării forței de muncă, educației, locuințelor, sănătății, îngrijirii sociale și pe termen lung, cu un accent deosebit pe inegalitățile teritoriale, segregarea educațională și spațială și schimbările demografice.

II. Componenta finanțată din Fondul Social European Plus

**Activitatea 2. Furnizarea serviciilor sociale, inclusiv prin organizarea de activități sportive, recreative, culturale (activitate relevanta si obligatorie)**

**Sub-activitatea 2.1 Identificarea zonelor izolate sau dezavantajate și realizarea analizei de nevoi (sub-activitate relevanta si obligatorie)**

Având în vedere faptul că, în cadrul prezentului apel de proiecte, grupul țintă este format din copii din zone izolate sau dezavantajate, atât din mediul urban cât si din mediul rural, este necesar ca aplicantii să justifice faptul că zonele din care provin copiii care compun grupul țintă al proiectului sunt izolate sau dezavantajate. Justificarea se va realiza fie prin utilizarea unor documente relevate deja disponibile din care să rezulte cartografierea zonelor de intervenție (de ex., Atlasul zonelor marginalizate, date existente la nivelul autorităților publice locale și centrale, studii si analize realizate la nivelul comunității pentru elaborarea Strategiilor de Dezvoltare Locala plasata sub Responsabilitatea Comunității etc.), fie pe baza unui studiu propriu/unei cercetări proprii care să conțină date statistice și demografice relevante.

Totodată, aplicantul va realiza o analiză de nevoi, fie pe baza unei cercetări proprii, prin utilizarea unor documente relevate deja disponibile din care să rezulte cartografierea zonelor de intervenție (de ex., Atlasul zonelor marginalizate), analiză din cadrul căreia să rezulte necesarul de servicii care vor fi adresate grupului țintă.

Subactivitatea 2.1 se derulează anterior depunerii în MySMIS2021/SMIS2021+ a Cererii de finanțare. Cheltuielile generate de implementarea acestei sub-activități sunt eligibile la rambursare doar pentru acele operațiuni care au fost selectate la finanțare și vor fi rambursate odată cu prima Cerere de rambursare transmisă după semnarea Contractului de finanțare. Cuantumul maxim al cheltuielilor rambursate pentru implementarea acestei activități este de 30.000 euro, la cursul InforEuro aferent lunii martie 2024, respectiv 1 Euro = ...........

Durata de implementare a acestei sub-activități precontractuale nu se cumulează cu durata de implementare a proiectului pentru activitățile postcontractuale.

**Sub-activitatea 2.2 Furnizarea serviciilor sociale, inclusiv prin organizarea de activități sportive, recreative, culturale (sub-activitate relevanta si obligatorie)**

Pot fi derulate activități sportive, recreative, culturale, care nu sunt accesibile copiilor din medii defavorizate fie din lipsa unei infrastructuri corespunzătoare, a accesului limitat la astfel de servicii, sau a posibilităților financiare.

Prin serviciile integrate furnizate în centrele multifunctionale, centrele cu dotări sportive și culturale se va susține integrarea armonioasă a copilului aflat în situație de vulnerabilitate în comunitate, prin organizarea de ateliere tematice, bibliotecă, bibliotecă virtuală, expoziții, grupuri de lucru, schimburi de experiența, tabere școlare, activități sportive în săli de sport, inclusiv pe terenuri de sport exterioare si cazare pe durata desfășurării activităților de schimb de experiența, tabere școlare sau alte servicii sociale care rezultă din analiza de nevoi.

Toate activitățile destinate copiilor vulnerabili trebuie sa asigure integrarea acestora in comunitate, educatie, familie si corelarea/complementaritatea cu alte servicii/facilitati existente la nivelul comunitatii/comunitatilor deservite de centrele multifunctionale, centrele cu dotări sportive și culturale (de ex., servicii de educatie de tip after-school, a doua sansa, servicii sociale pentru copii etc). In cererea de finanțare se va prezenta modul în care în activitățile proiectului vor fi atrase/implicate structuri ale societății civile, asociații profesionale, autoritatea publica locala si/sau structuri ale acesteia, alți parteneri relevanți pentru implementarea activităților proiectului etc.

Activitatea 2 trebuie să aibă o durată de:

* minimum 36 de luni, în cazul proiectelor de tip A,
* minimum 29 luni, în cazul proiectelor de tip B,

cu precizarea că **Activitatea 2 se poate suprapune cu Activitatea 1**.

**Activitatea 3. Activitati de integrare in comunitate si in familie (activitate relevanta)**

Complementar cu activitatile multidisciplinare, sportive, recreative, culturale, pot fi furnizate si urmatoarele tipuri de activitati care privesc sistemul de ansamblu comunitar/ educațional/ familial:

* stabilirea de parteneriate/convenții de colaborare cu entitati publice sau private pentru asigurarea complementarității si integrării serviciilor oferite prin proiect cu serviciile oferite de comunitate (APL cu responsabilități în domeniu, scoală, servicii comunitare, servicii sociale etc)
* servicii de consiliere si educatie parentală pentru parinții/reprezentatii legali ai copiilor
* servicii de acompaniere, consiliere socială, juridică şi de informare
* informări si campanii cu privire la prevenirea consumului de alcool si droguri.

**Cheltuielile tip FSE+ asociate activităților de tip FSE+ sunt eligibile în limita a maxim 50% din valoarea totala eligibilă a proiectului.**

### Activitatea de bază

Activitătile obligatorii menționate la sectiunea 5.2.2 din prezentul Ghid al solicitantului sunt activități de bază.

### Activități neeligibile

Pot fi considerate neeligibile activitățile care fie nu au legătură directă cu activitățile incluse în secțiunea 5.2.2, fie nu sunt necesare pentru execuția proiectului, cu excepția activităților transversale de tipul activități de management de proiect, de suport pentru managementul / coordonarea proiectului, achiziții, ITC, informare si publicitate, activități aferente cheltuielilor indirecte etc.

Nu sunt eligibile proiectele care propun exclusiv realizarea de lucrări fără autorizație de construire sau care propun exclusiv dotarea centrelor multifunctionale, centrelor cu dotări sportive și culturale pentru copii.

Nu sunt eligibile proiectele care propun exclusiv realizarea de lucrări de eficientizare energetică.

Nu se acceptă la finanțare intervenții asupra unui infrastructuri care se află în perioada de garanție a lucrărilor efectuate printr-un contract de lucrări anterior.

## Eligibilitatea cheltuielilor

### Baza legală pentru stabilirea eligibilității cheltuielilor

* REGULAMENTUL (UE) 2021/1060 AL PARLAMENTULUI EUROPEAN ȘI AL CONSILIULUI din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize;
* REGULAMENTUL (UE) 2021/1057 AL PARLAMENTULUI EUROPEAN ȘI AL CONSILIULUI din 24 iunie 2021 de instituire a Fondului social european Plus (FSE+) și de abrogare a Regulamentului (UE) nr. 1296/2013;
* REGULAMENTUL (UE) 2021/1058 AL PARLAMENTULUI EUROPEAN ȘI AL CONSILIULUI din 24 iunie 2021 privind Fondul european de dezvoltare regională și Fondul de coeziune;
* ORDONANŢĂ DE URGENŢĂ nr. 133 din 17 decembrie 2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă;
* HOTĂRÂRE nr. 873 din 6 iulie 2022 pentru stabilirea cadrului legal privind eligibilitatea cheltuielilor efectuate de beneficiari în cadrul operațiunilor finanțate în perioada de programare 2021-2027 prin Fondul european de dezvoltare regională, Fondul social european Plus, Fondul de coeziune și Fondul pentru o tranziție justă;
* HOTĂRÂRE nr. 829 din 27 iunie 2022 pentru aprobarea Normelor metodologice de aplicare a Ordonanței de urgență a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă.

### Categorii și plafoane de cheltuieli eligibile

1. **CHELTUIELI DE TIP FEDR**

**A.1 Cheltuieli de tip FEDR directe**

„În cadrul prezentului apel de proiecte cheltuielile finanțate din componenta FEDR a bugetului proiectului se impart in:

* cheltuieli directe
* cheltuieli indirecte

Cheltuielile directe reprezintă acele cheltuieli eligibile care sunt direct legate de punerea în aplicare a investiției sau a proiectului și pentru care poate fi demonstrată legătura directă cu respectiva investiție sau cu respectivul proiect.

Cheltuielile indirecte sunt toate acele cheltuieli care nu se încadrează în categoria costurilor directe.

În cadrul acestui apel de proiecte, cheltuielile directe sunt cele prevăzute in următoarele capitole/ subcapitole, din Devizul general întocmit conform HG nr. 907/2016, cu modificările si completările ulterioare:

* **1.1 Obținerea terenului**

Cuprinde cheltuielile efectuate pentru cumpărarea de terenuri în conformitate cu prevederile art. 6 din din Hotărârea Guvernului nr. 873/2022.

Cheltuielile efectuate pentru cumpărarea de terenuri/ exproprieri sunt eligibile în limita a 10% din valoarea totala eligibila a proiectului in conformitate cu prevederile art. 64 alin. (1) lit. (b) din Regulamentul (UE) 2021/1.060.

Valoarea terenurilor achiziționate, se va stabili pe baza evaluării efectuate de un evaluator, independent de beneficiarul operațiunii și autorizat, potrivit prevederilor Ordonanței Guvernului nr. 24/2011 privind unele măsuri în domeniul evaluării bunurilor, aprobată cu modificări prin Legea nr. 99/2013, cu modificările și completările ulterioare, care să confirme că prețul acestuia nu excedează valoarea de piață, luând în calcul caracteristicile tehnice ale imobilului. Costul de achiziție al imobilelor deja construite nu este eligibil în cadrul acestui apel.

* **1.2 Amenajarea terenului**

În această subcapitol sunt incluse cheltuielile efectuate la începutul lucrărilor pentru pregătirea amplasamentului și care constau în: demolări, demontări, dezafectări, defrișări, colectare, sortare și transport la depozitele autorizate al deșeurilor rezultate, sistematizări pe verticală, accesuri/ drumuri/ alei/parcări/ drenuri/rigole/canale de scurgere, ziduri de sprijin, drenaje, epuizmente (exclusiv cele aferente realizării lucrărilor pentru investiția de bază), descărcări de sarcină arheologică sau, după caz, protejare în timpul execuției obiectivului de investiții (în cazul executării unor lucrări pe amplasamente ce fac parte din Lista monumentelor istorice sau din Repertoriul arheologic național).

* **1.3 Cheltuieli cu amenajări pentru protecția mediului și aducerea la starea inițială**

În această subcapitol sunt incluse cheltuieli efectuate pentru lucrări și acțiuni de protecția mediului, inclusiv pentru refacerea cadrului natural după terminarea lucrărilor: plantare de copaci, reamenajarea spațiilor verzi, lucrări/acțiuni pentru protecția mediului.

* **1.4 Cheltuieli pentru relocarea/protecția utilităților**

În această sub-categorie sunt incluse cheltuielile cu lucrările efectuate pe amplasamentul drumului pentru asigurarea devierii/protecției utilităților publice, cu scopul derulării lucrărilor aferente investiții, in condiții optime.

* **2 Cheltuieli pentru asigurarea utilităților necesare obiectivului de investiții**

În această sub-categorie sunt incluse cheltuielile cu lucrările efectuate pe amplasamentul drumului pentru asigurarea devierii/protecției utilităților publice, cu scopul derulării lucrărilor aferente investiții, in condiții optime.

În această sub-categorie sunt incluse cheltuieli aferente asigurării cu utilitățile necesare funcționării obiectivului de investiție precum: alimentare cu apă, canalizare, alimentare cu gaze naturale, agent termic, energie electrică, telecomunicații, drumurile de acces care se execută pe amplasamentul obiectivului de investiție delimitat din punct de vedere juridic, ca aparținând obiectivului de investiție, precum și cheltuielile aferente racordării la rețelele de utilități.

* **3.1 Studii**

Se cuprind cheltuielile pentru:

-3.1.1. studii de teren: geotehnice, geologice, hidrologice, hidrogeotehnice, fotogrammetrice, topografice şi de stabilitate ale terenului pe care se amplasează obiectivul de investiţie;

-3.1.2. raport privind impactul asupra mediului;

-3.1.3. studii de specialitate necesare în functie de specificul investiției.

* **3.2 Documentaţii-suport și cheltuieli pentru obţinerea de avize, acorduri și autorizaţii**

Se includ cheltuielile pentru:

- obţinerea/prelungirea valabilităţii certificatului de urbanism;

- obţinerea/prelungirea valabilităţii autorizaţiei de construire/desfiinţare;

- obţinerea avizelor şi acordurilor pentru racorduri şi branşamente la reţele publice de alimentare cu apă, canalizare, alimentare cu gaze, alimentare cu agent termic, energie electrică, telefonie;

- obținerea certificatului de nomenclatură stradală și adresă;

- întocmirea documentaţiei, obţinerea numărului cadastral provizoriu şi înregistrarea terenului în cartea funciară;

- obţinerea actului administrativ al autorității competente pentru protecția mediului;

- obținerea avizelor de protecție civilă/PSI;

- alte avize, acorduri şi autorizaţii.

* **3.3 Expertizare tehnică**

Sunt incluse cheltuielile pentru expertizare tehnică a construcțiilor existente, a structurilor și/sau, după caz, a proiectelor tehnice, inclusiv întocmirea de către expertul tehnic a raportului de expertiză tehnică.

* **3.5 Proiectare**

- 3.5.3. studiu de fezabilitate/documentaţie de avizare a lucrărilor de intervenţii și deviz general;

- 3.5.4. documentaţii tehnice necesare în vederea obţinerii acordurilor, avizelor şi autorizaţiilor aferente obiectivului de investiție (documentații ce stau la baza emiterii avizelor și acordurilor impuse prin certificatul de urbanism, documentaţii urbanistice, studii de impact, studii/expertize de amplasament, studii de specialitate necesare în funcție de specificul investiției);

- 3.5.5. verificarea tehnică de calitate a proiectului tehnic și a detaliilor de execuție;

- 3.5.6. proiect tehnic si detalii de execuţie.

* **3.7 Consultanţă**

- 3.7.1. Managementul de proiect pentru obiectivul de investiţii.

* **3.8 Asistenţă tehnică**

- 3.8.2. Dirigenție de șantier/supervizare.

**NB: Cheltuielile cumulate de la subcapitolele 3.1, 3.2, 3.3, 3.5, 3.7 si 3.8 pot fi în limita maxima a 10% din valoarea cheltuielilor eligibile finanțate în cadrul capitolului 4 „Cheltuieli pentru investiția de bază”.**

* **4.1 Construcții și instalații**

Cuprinde cheltuielile aferente execuției tuturor obiectelor cuprinse în obiectivul de investiție, conform cu descrierea activităților eligibile din ghidul specific și a celorlalte condiții de eligibilitate din ghidul specific.

Cheltuielile din cadrul acestei subcategorii, sunt detaliate de proiectant in cadrul subcapitolului 4.1 - Construcții și instalațiile aferente acestora conform HG 907/2016, pe domenii/subdomenii de construcții și specialități de instalații, în funcție de tipul și specificul obiectului.

Proiectantul va delimita obiectele de construcții din cadrul obiectivului de investiții și va nominaliza cheltuielile pe fiecare obiect.

Cheltuielile aferente fiecărui obiect de construcție se regăsesc în devizul pe obiect.

* **4.2 Montaj utilaje, echipamente tehnologice și funcționale**

Cuprinde cheltuielile aferente montajului utilajelor tehnologice și al utilajelor incluse în instalațiile funcționale, inclusiv rețelele aferente necesare funcționării acestora. Cheltuielile se desfășoară pe obiecte de construcție.

* **4.3 Utilaje, echipamente tehnologice și funcționale care necesită montaj**

Cuprinde cheltuielile pentru achiziționarea utilajelor și echipamentelor tehnologice, precum și a celor incluse în instalațiile funcționale. Cheltuielile se desfășoară pe obiecte de construcție.

* **4.4 Utilaje, echipamente tehnologice și funcționale care nu necesita montaj si echipamente de transport**

Cuprinde cheltuielile pentru achiziționarea utilajelor și echipamentelor care nu necesită montaj. Cheltuielile se desfășoară pe obiecte de construcție.

* **4.5 Dotări**

In această sub-categorie sunt incluse cheltuielile pentru procurarea de bunuri care intră în categoria mijloacelor fixe sau obiectelor de inventar, precum: mobilier, dotări cu mijloace tehnice de apărare împotriva incendiilor, dotări de uz gospodăresc, dotări privind protecția muncii. Cheltuielile se desfășoară pe obiecte de construcție. Dotările se cuprind în devizul general în baza fundamentării privind necesitatea şi oportunitatea finanţării acestora.

* **4.6 Cheltuieli cu active necorporale**

Aceste cheltuieli sunt incluse în devizul general al proiectului la linia 4.6. Active necorporale. Sunt incluse cheltuieli aferente activelor necorporale necesare proiectului aferente activităților eligibile menționate în secțiunea 5.2.2 Activități eligibile. Cuprinde cheltuielile cu achiziţionarea activelor necorporale: drepturi referitoare la brevete, licenţe, know-how sau cunoştinţe tehnice nebrevetate.

* **5.1.1. Lucrări de construcții și instalații aferente organizării de șantier**

Cuprinde cheltuieli necesare în vederea creării condițiilor de desfășurare a activității de construcții-montaj, din punct de vedere tehnologic și organizatoric. Se prevăd cheltuieli aferente realizării unor construcții provizorii sau amenajări în construcții existente, precum și cheltuieli de desființare a organizării de șantier:

-vestiare/barăci/spatii de lucru pentru personalul din șantier; platforme tehnologice/dezafectarea platformelor tehnologice; grupuri sanitare; rampe de spălare auto; depozite pentru materiale; rețele electrice de iluminat și forță; căi de acces auto; branșamente/racorduri la utilități; împrejmuiri; pichete de incendiu; cheltuieli pentru desființarea organizării de șantier, inclusiv cheltuielile necesare readucerii terenurilor ocupate la starea lor inițială, la terminarea execuției lucrărilor de investiții, cu excepția cheltuielilor aferente pct. 1.3 "Amenajări pentru protecția mediului și aducerea la starea inițială" din structura devizului general.

* **5.1.2 Cheltuieli conexe organizării de șantier**

Cuprinde cheltuieli necesare în vederea creării condițiilor de desfășurare a activității de construcții-montaj, din punct de vedere tehnologic și organizatoric, după cum urmează: obținerea autorizației de construire/desființare aferente lucrărilor de organizare de șantier; taxe de amplasament; închirieri semne de circulație; întreruperea temporară a rețelelor de transport sau distribuție de apă, canalizare, agent termic, energie electrică, gaze naturale, a circulației rutiere; contractele de asistență cu politia rutieră; contracte temporare cu furnizorul de energie electrică, cu furnizorul de apă și cu unități de salubrizare; taxe depozit ecologic; taxe locale; chirii pentru ocuparea temporară a domeniului public; costul energiei electrice și al apei consumate în incinta organizării de șantier pe durata de execuție a lucrărilor.

* **5.3 Cheltuieli diverse și neprevăzute**

Cheltuielile diverse şi neprevăzute vor fi folosite în conformitate cu legislaţia în domeniul achiziţiilor publice ce face referire la modificările contractuale apărute în timpul execuţiei.

Cheltuielile diverse şi neprevăzute se estimează procentual, din valoarea cheltuielilor prevăzute la cap./subcap. 1.2, 1.3, 1.4, 2, 3.5, 3.8, 4 ale devizului general, astfel:

  a) 10% în cazul executării unui obiectiv/obiect nou de investiţii;

  b) 20% în cazul executării lucrărilor de intervenţiei la construcţie existentă.

* **7.1 Cheltuieli aferente marjei de buget**
* **7.2 Cheltuieli pentru constituirea rezervei de implementare pentru ajustarea de preţ.**

**NB.** La includerea, dacă este cazul, a secţiunii a 7-a „Cheltuieli aferente marjei de buget şi pentru constituirea rezervei de implementare pentru ajustarea de preţ“, in Devizul general, se va avea in vedere indeplinirea condițiilor cumulative prevăzute la art. II din HG nr. 1.116/2023 pentru modificarea şi completarea Hotărârii Guvernului nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice.

Încadrarea cheltuielilor pe categorii și subcategorii bugetare în sistemul informatic MySMIS2021/ SMIS2021+, se va face în baza Matricei de corelare a bugetului proiectului cu devizul general al investiției ( Anexa 10).”

**B. CHELTUIELI DE TIP FSE+**

**Se consideră eligibile în limita a maxim 50% din valoarea totala eligibilă a proiectului.**

Decontarea cheltuielilor se realizează pe bază de costuri reale și pe bază de opțiuni de costuri simplificate, detaliate mai jos.

|  |  |  |  |
| --- | --- | --- | --- |
| **Cheltuielile eligibile directe FSE+**  ***Cheltuielile eligibile directe* reprezintă cheltuieli care pot fi atribuite unei anumite activități individuale din cadrul proiectului şi pentru care este demonstrată legătura cu activitatea/ subactivitatea în cauză** | | | |
| Categorie MySMIS | Subcategorie MySMIS | Subcategoria (descrierea cheltuielii) conține: | |
| Cheltuieli aferente  managementului de proiect | cheltuielile salariale aferente liderului de parteneriat/partener unic (managerul de proiect, responsabil financiar si opțional responsabil achiziții publice și asistent manager | Salarii manager de proiect, responsabil financiar si opțional, responsabil achiziții publice și asistent manager | |
| cheltuielile salariale aferente partenerului (coordonator de proiect din partea partenerului, responsabil financiar și, opțional, responsabilul de achiziții publice și asistent manager) | Salarii coordonator de proiect din partea partenerului, responsabil financiar și opțional, responsabilul de achiziții publice și asistent manager | |
| Cheltuieli salariale | Cheltuieli salariale cu personalul  implicat în implementarea proiectului (în derularea activităților, altele decât management de proiect) | Salarii pentru personalul implicat in implementarea proiectului altele decât management de proiect. Sunt incluse în categoria cheltuielilor salariale aferente experților pentru implementarea activităților, cheltuielile aferente responsabilului cu protecția datelor, ale experților de consiliere, orientare, experților de formare etc, în funcție de natura intervenției finanțate prin proiect | |
| Contribuții sociale aferente cheltuielilor salariale şi cheltuielilor asimilate acestora (contribuții angajați şi angajatori) | -Contribuții angajat şi angajator pentru personalul implicat în managementul de proiect  -Contribuții angajați şi angajatori pentru personalul implicat in implementarea proiectului altele decât management de proiect | |
| Onorarii/venituri asimilate salariilor pentru experți proprii/cooptați | Onorarii/venituri asimilate salariilor pentru experți proprii/cooptați | |
| Cheltuieli cu deplasarea | Cheltuieli cu deplasarea pentru personal propriu și experți implicați in implementarea proiectului | - Cheltuieli pentru cazare, inclusiv manager proiect si coordonator proiect partener  -Cheltuieli cu diurna personalului propriu, inclusiv manager proiect si coordonator proiect partener  -Cheltuieli pentru transport, inclusiv manager proiect si coordonator proiect partener (transportul efectuat cu mijloacele de transport în comun sau taxi, gară, autogară sau port și locul delegării ori locul de cazare, precum și transportul efectuat pe distanta dintre locul de cazare și locul delegării)  -Taxe și asigurări de călătorie și asigurări medicale aferente deplasării | |
| Cheltuieli cu deplasarea pentru participanți - grup țintă | -Cheltuieli pentru cazare  -Cheltuieli pentru transportul persoanelor (inclusiv transportul efectuat cu mijloacele de transport în comun sau taxi, gară, autogară sau port și locul delegării ori locul de cazare, precum și transportul efectuat pe distanta dintre locul de cazare și locul delegării)  -Taxe și asigurări de călătorie și asigurări medicale aferente deplasării | |
| Cheltuieli cu servicii | Cheltuieli pentru consultanță și expertiză | -Cheltuieli aferente diverselor achiziții de servicii specializate, pentru care solicitantul/partenerii nu au expertiza necesară (de exemplu, consultanță juridică necesară implementării activităților proiectului, achiziționarea sau realizarea de studii, cercetări de piață, analize, consiliere psihologică, suport socio-educațional, consiliere parentală, servicii medicale aferente grupului țintă în vederea participării la activități, dezvoltarea de aplicatii si sisteme informatice destinate activităților cu grupul țintă etc.) | |
| Cheltuieli cu servicii pentru organizarea de evenimente și cursuri de formare | - servicii de organizare evenimente cu grupul țintă sau în beneficiul grupului țintă, pachete complete conţinând transport şi cazare a participanţilor, grupului țintă şi/sau a personalului propriu, organizare ateliere de creatie, organizare activități sportive, teatru, dans etc., organizare activitati educationale informale, activitati de afterschool, servicii de sonorizare, interpretariat, servicii de editare şi tipărire de materiale pentru sesiuni de instruire/formare a grupului țintă, editarea şi tipărirea de materiale publicitare destinate grupului țintă, cheltuieli necesare pentru identificarea nevoilor grupului țintă / comunităților etc. | |
| Cheltuieli cu subventii/burse/premii/vouchere/stimulente | Cheltuieli cu subventii/burse/premii/vouchere/stimulente | Premii în cadrul unor concursuri |
| Cheltuieli cu taxe/ abonamente/ cotizații/ acorduri/ autorizații necesare pentru implementarea proiectului | Cheltuieli cu taxe/abonamente/cotizații/acorduri/ autorizații/garanții bancare necesare pentru implementarea proiectului | Cheltuielile pentru achiziția de publicații/abonamente la publicații, cărți relevante pentru obiectul de activitate al beneficiarului, în format tipărit și/sau electronic, precum și cotizațiile pentru participarea la asociații.  -Achiziționare de reviste de specialitate, materiale educaționale relevante pentru operațiune, în format tipărit, audio și/ sau electronic;  -Cheltuielile aferente garanțiilor oferite de bănci sau alte instituții financiare;  -Taxe notariale. | |
| Cheltuieli cu achiziția de active fixe corporale (altele decât terenuri și imobile), obiecte de inventar, materii prime și materiale, inclusiv materiale consumabile | Cheltuieli cu achiziția de materii prime, materiale consumabile și alte produse similare necesare proiectului | Materiale consumabile  -Cheltuieli cu materii prime și materiale necesare derulării cursurilor practice  -Materiale direct atribuibile susținerii activităților de educație și formare  -Papetărie  -Cheltuieli cu materialele auxiliare  -Cheltuieli cu materialele pentru ambalat  -Cheltuieli cu alte materiale consumabile  - Licențe si software  - Multiplicare | |
| Cheltuieli cu hrana | Cheltuieli cu hrana | -Cheltuieli cu hrana pentru participanți (grup țintă) și alți participanți la activitățile proiectului | |
| Cheltuieli cu închirierea, altele decât cele prevăzute la cheltuielile generale de administrație | Cheltuieli cu închirierea, altele decât cele prevăzute la cheltuielile generale de administrație | - inchirierea de spatii aferente derularii activitatilor care conduc către rezultate și indicatori (evenimente, workshop-uri, training-uri, formare profesionala, servicii etc.)  - inchirierea de spații aferente derulării activităților proiectului  - Închiriere echipamente  - Închiriere vehicule  - Închiriere diverse bunuri | |
| Cheltuieli de leasing | Cheltuieli de leasing fără achiziție | Rate de leasing plătite de utilizatorul de leasing pentru:   * + Echipamente   + Vehicule   + Diverse bunuri mobile şi imobile | |
| Cheltuieli de tip FEDR | cheltuieli de tip FEDR cu excepția construcțiilor, terenurilor, achiziția imobilelor | Cheltuieli cu achizitia de echipamente, inclusiv echipamente IT, mobilier, alte cheltuieli pentru investiții necesare activităților proiectului. | |
| **Cheltuieli indirecte FSE+**  Cheltuielile eligibile indirecte reprezintă cheltuieli efectuate pentru funcționarea de ansamblu a proiectului si care nu pot fi atribuite unei anumite activități | | | |
| Cheltuieli sub formă de rate forfetare | Rata forfetară conform art. 54 lit (a) din Regulamentului (UE) nr. 2021/1060 | -Salarii aferente experților suport pentru activitatea managerului de proiect (consilier juridic pentru consilierea echipei de proiect, economist, contabil, expert achizitii publice, audit etc. care vizeaza functionarea in ansamblu a proiectului si nu o activitate anume)  -Salarii aferente personalului administrativ și auxiliar (care vizeaza functionarea in ansamblu a proiectului si nu o activitate anume)  -Contribuții sociale aferente cheltuielilor salariale şi cheltuielilor asimilate acestora (contribuții angajați şi angajatori).  -Chirie sediu administrativ al proiectului  -Plata serviciilor pentru medicina muncii, prevenirea şi stingerea incendiilor, sănătatea şi securitatea în muncă pentru personalul propriu  -Utilități:  a) apă şi canalizare  b) servicii de salubrizare  c) energie electrică  d) energie termică şi/sau gaze naturale  e) telefoane, fax, internet, acces la baze de date  f) servicii poștale şi/sau servicii curierat  -Servicii de administrare a clădirilor:  a) întreținerea curentă  b) asigurarea securității clădirilor  c) salubrizare şi igienizare  -Servicii de întreținere şi reparare echipamente şi mijloace de transport:  a) întreținere echipamente  b) reparații echipamente  c) întreținere mijloace de transport  d) reparații mijloace de transport  -Amortizare active  -Conectare la rețele informatice  -Arhivare documente  -Cheltuieli aferente procedurilor de achiziție  -Multiplicare, cu excepția materialelor de informare şi publicitate  -cheltuielile aferente garanțiilor oferite de bănci sau alte instituții financiare  -taxe notariale  -abonamente la publicații de specialitate  -Cheltuieli financiare şi juridice (notariale):   * prime de asigurare bunuri (mobile şi imobile) * asigurarea medicală pentru călătoriile în străinătate, * prime de asigurare obligatorie auto (excluzând asigurarea CASCO) * cheltuieli aferente deschiderii, gestionării şi operării contului/conturilor bancare al/ale proiectului   -Materiale consumabile:  a) cheltuieli cu materialele auxiliare  b) cheltuieli cu materialele pentru ambalat  c) cheltuieli cu alte materiale consumabile  -producția materialelor publicitare şi de informare  -tipărirea/multiplicarea materialelor publicitare şi de informare  -difuzarea materialelor publicitare şi de informare  -dezvoltare/adaptare pagini web  -închirierea de spațiu publicitar  -alte activități de informare şi publicitate | |

În cadrul proiectului pot fi decontate cheltuieli plafonate procentual/valoric, după cum urmează:

• Cheltuielile de tip FEDR aferente contribuției FSE+, inclusiv cele pentru echipamente, și cheltuielile pentru închiriere și leasing vor respecta regulile și plafoanele stabilite prin Ghidul Solicitantului - Condiții Generale PoIDS 2021-2027.

• Valoarea cheltuielilor de tip FEDR directe aferente contribuției FSE+ nu trebuie să depășească procentul de 15% din valoarea cheltuielilor directe eligibile aferente proiectului, aferente contribuției FSE+.

• Cheltuielile indirecte sunt asociate atât cheltuielilor efectuate din componenta de finantare FEDR din bugetul proiectului, cât și din componenta de finanțare FSE+.

• Cheltuielile indirecte FEDR sunt cheltuieli pe capitole/ subcapitole din Devizul general, care nu sunt încadrate la categoria cheltuieli directe FEDR, la secțiunea secțiunea 5.3.2 Categorii și plafoane de cheltuieli eligibile, punctul A. CHELTUIELI DE TIP FEDR

Atât solicitantul, cât si fiecare partener, trebuie sa contribuie financiar la implementarea proiectului, nefiind posibil ca un partener sau/si solicitantul sa asigure partea de buget (asistenta financiara nerambursabila sau/si contribuție proprie) prevăzută pentru un alt partener.

### Categorii de cheltuieli neeligibile

În conformitate cu prevederile art. 10 din HG nr. 873/ 2022, următoarele categorii de cheltuieli nu sunt eligibile:

a) cheltuielile prevăzute la art. 64 din Regulamentul (UE) 2021/1060;

b) cheltuielile efectuate în sprijinul relocării potrivit art. 66 din Regulamentul (UE) 2021/1060;

c) cheltuielile excluse de la finanțare potrivit art. 7 alin. (1), (4) și (5) din Regulamentul (UE) 2021/1058;

d) cheltuielile excluse de la finanțare potrivit art. 16 alin. (1) și art. 22 alin. (4) din Regulamentul (UE) 2021/1057;

e) cheltuielile excluse de la finanțare potrivit art. 9 din Regulamentul (UE) 2021/1056;

f) achiziția de echipamente și autovehicule sau mijloace de transport secondhand;

g) amenzi, penalități, cheltuieli de judecată și cheltuieli de arbitraj;

h) cheltuielile efectuate peste plafoanele specifice stabilite de autorități de management prin ghidul solicitantului, în aplicarea prevederilor art. 2 alin. (1) lit. f) din Hotărârea de Guvern nr. 873/ 2022;

i) cheltuielile excluse de la finanțare de autoritatea de management prin ghidul solicitantului, în aplicarea prevederilor art. 2 alin. (1) lit. f) din Hotărârea de Guvern nr. 873/ 2022, corespunzător specificului programului și particularităților operațiunilor;

j) cheltuielile realizate în cadrul operațiunilor care intră sub incidența prevederilor art. 63 alin. (6) din Regulamentul (UE) 2021/1060, cu excepția situațiilor reglementate la art. 20 alin. (1) lit. b) din același Regulament;

k) TVA recuperat pe baza declaratiilor depuse la ANAF.

Potrivit dispozițiilor art. 10 alin. (2) din Hotărârea de Guvern nr. 873/ 2022, cheltuielile aferente operațiunilor care fac obiectul uneia dintre situațiile prevăzute la art. 65 alin. (1) și (2) din Regulamentul (UE) 2021/1060, care afectează caracterul durabil al operațiunilor, devin neeligibile, proporțional cu perioada de neconformitate.

### Opțiuni de costuri simplificate. Costuri directe și costuri indirecte

Nu este cazul.

### Opțiuni de costuri simplificate. Costuri unitare, sume forfetare, rate forfetare

În conformitate cu art. 54 lit. (a) Regulamentul UE 2021/1.060, cu modificările şi completările ulterioare, costurile indirecte se stabilesc ca rată fixă de 7% din totalul costurilor directe eligibile per proiect (FEDR și FSE+).

Cheltuielile indirecte sunt asociate atât cheltuielilor efectuate din componenta de finantare FEDR din bugetul proiectului, cât și din componenta de finanțare FSE+.

Cheltuielile indirecte FEDR sunt cheltuieli pe capitole/ subcapitole din Devizul general, care nu sunt incadrate la categoria cheltuieli directe FEDR, la sectiunea secțiunea 5.3.2 Categorii și plafoane de cheltuieli eligibile, punctul A. CHELTUIELI DE TIP FEDR.

Cheltuielile indirecte FSE+ sunt de tipul celor prezentate in tabelul de la secțiunea 5.3.2 Categorii și plafoane de cheltuieli eligibile, punctul B. CHELTUIELI DE TIP FSE+.

În sistemul informatic MySMIS2021/ SMIS2021+ cheltuielile indirecte vor fi incadrate în categoria „CHELTUIELI SUB FORMĂ DE RATE FORFETARE”, subcategoria „Cheltuieli indirecte conform art. 54 lit.a RDC 1060/2021”.

### Finanțare nelegată de costuri

Nu este cazul.

## Valoarea minimă și maximă eligibilă/nerambursabilă a unui proiect

În cadrul prezentului apel de proiecte sunt finanțate doua tipuri de proiecte:

- **Proiecte tip A**, cu următoarele caracteristici:

* au o valoare totală maximă eligibilă pe proiect de 50.000.000,00 euro, din care:

o 25.000.000,00 euro FSE+ (UE+BS)

o 25.000.000,00 euro FEDR (UE+BS)

* sunt proiecte cu acoperire națională, la nivelul tuturor celor 8 regiuni de dezvoltare

- **Proiecte tip B**, cu următoarele caracteristici:

* au o valoare totală maximă eligibilă pe proiect de 2.300.000,00 euro, din care:

o 1.142.600,00 euro FSE+ (UE+BS)

o 1.157.400,00 euro FEDR (UE+BS)

* au o valoare minimă eligibilă a unui proiect de 201.000,00 euro
* sunt proiecte cu acoperire multiregională, fie la nivelul mai multor regiuni mai puțin dezvoltate fie la nivelul uneia sau mai multor regiuni mai puțin dezvoltate și la nivelul regiunii dezvoltate București-Ilfov.

Bugetul proiectului va fi exprimat DOAR în RON.

Cursul de schimb care va fi utilizat de beneficiar pentru întocmirea bugetului proiectului precum și pentru verificarea încadrării bugetului proiectului în valorile minimă/maximă eligibile admisibile, este cursul InforEuro aferent lunii ... 2024, respectiv 1 EURO = ........ RON, disponibil la următoarea adresa:

http://ec.europa.eu/budget/contracts\_grants/info\_contracts/inforeuro/index\_en.cfm.

Pentru fiecare proiect, valoarea eligibilă a proiectului, contribuția proprie, cofinanțarea UE, asistența financiară nerambursabilă solicitată vor fi defalcate automat de sistemul informatic pe cele două tipuri de regiuni de dezvoltare (mai puțin dezvoltate/regiune mai dezvoltată) în baza unei pro-rate (pentru regiunea dezvoltată – 23,29%, iar pentru regiunile mai puțin dezvoltate – 76,71% din total).

## Cuantumul cofinanțării acordate

Cuantumul cofinanțării proprii a solicitantului/partenerilor, în funcție de tipul fiecărei entități care are calitatea de membru al parteneriatului este sumarizată în Tabelele 5 și 6 ale PIDS – Ghidul Solicitantului – Condiții Generale.

## Durata proiectului

Perioada de implementare a proiectului este de maximum 60 de luni, pentru proiectele de tip A și de maximum 48 luni, pentru proiectele de tip B.

Proiectele care vor prevedea o perioadă de implementare mai mare de 60 de luni, respectiv 48 de luni, vor fi respinse.

La completarea cererii de finanțare în sistemul electronic va trebui evidențiată durata fiecărei activități și subactivități incluse în proiect.

Perioada de implementare a proiectului nu include durata de implementare a sub-activității precontractuale 2.1.

## Alte cerințe de eligibilitate a proiectului

Nu este cazul.

# INDICATORI DE ETAPĂ

Nu este cazul.

# COMPLETAREA ȘI DEPUNEREA CERERILOR DE FINANȚARE

## Completarea formularului cererii

Solicitantul are obligația de a completa cererea de finanțare cu toate informațiile necesare.

Cererile de finanțare se depun exclusiv prin intermediul sistemului informatic MySMIS2021/SMIS2021+, prin completarea și transmiterea acesteia integral, inclusiv prin încărcarea de documente.

Toate Cererile de finanțare și/sau toate documentele aferente unei Cereri de finanțare transmise în alt mod, nu vor fi luate în considerare în procesul de evaluare.

Solicitantul are obligația de a anexa, la cererea de finanțare, toate documentele justificative, documentele suport și anexele prevăzute în Ghidul Solicitantului, necesare pentru etapa de evaluare tehnico-financiară a proiectului, cu respectarea prevederilor Ordonanței de urgență nr. 23/2023, acesta fiind responsabil pentru lipsa unora din aceste informații, documente sau anexe care pot conduce la decizii de respingere a cererii de finanțare în orice etapă de evaluare, selecție și contractare. Prin cererile de clarificări se pot solicita și alte documente decât cele menționate în prezentul ghid, iar netransmiterea acestora poate atrage respingerea cererii de finanțare.

## Limba utilizată în completarea cererii de finanțare

Cererea de finanțare precum și toate documentele atașate vor fi completate exclusiv în limba română. În cazul în care este necesară încărcarea de documente elaborate în altă limbă decât limba română, solicitantul are obligația de a încărca și o traducere legalizată în limba română a documentului/documentelor emise în altă limbă.

## Metodologia de justificare și detaliere a bugetului cererii de finanțare

La întocmirea bugetului, solicitantul are în vedere faptul că valorile pe care se fundamentează bugetul trebuie să respecte prevederile art. 5 lit. d) și e) din Ordonanța de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, aprobată cu modificări şi completări prin Legea nr. 142/2012, cu modificările și completările ulterioare. Completarea bugetului cererii de finanțare, secțiunea Formularului cererii de finanțare generată în cadrul sistemului informatic MySMIS2021/SMIS2021+, se va face conform prevederilor prezentului ghid, inclusiv a anexelor la acesta.

Corectitudinea, coerența documentelor şi informaţiilor financiare precum şi justificarea acestora este esenţială în procesul de evaluare şi selecţie.

Pentru corelarea bugetului cererii de finanțare cu devizul general se va utiliza Anexa 10 Matricea de corelare.

In completarea Cererii de finanțare – secțiunea Buget se va tine cont in mod obligatoriu de următoarele elemente:

* Cheltuielile aferente activităților de management de proiect, de suport pentru managementul / coordonarea proiectului, achiziții – vor fi bugetate exclusiv pe componenta de finanțare FSE+ prin selectarea obiectivului specific „ESO4.11. Lărgirea accesului egal și în timp util la servicii de calitate, sustenabile și la prețuri accesibile, inclusiv servicii care promovează accesul la locuințe și îngrijire orientată către persoane, inclusiv asistență medicală Modernizarea sistemelor de protecție socială, inclusiv promovarea accesului la protecție socială, acordând o atenție deosebită copiilor și grupurilor defavorizate Îmbunătățirea accesibilității, inclusiv pentru persoanele cu dizabilități, precum și a eficacității și rezilienței sistemelor de sănătate și a serviciilor de îngrijire pe termen lung (FSE+)“;
* Cheltuielile aferente implementării activităților aferente componentei de finanțare FSE+ vor fi bugetate prin selectarea obiectivului specific ESO4.11. Lărgirea accesului egal și în timp util la servicii de calitate, sustenabile și la prețuri accesibile, inclusiv servicii care promovează accesul la locuințe și îngrijire orientată către persoane, inclusiv asistență medicală Modernizarea sistemelor de protecție socială, inclusiv promovarea accesului la protecție socială, acordând o atenție deosebită copiilor și grupurilor defavorizate Îmbunătățirea accesibilității, inclusiv pentru persoanele cu dizabilități, precum și a eficacității și rezilienței sistemelor de sănătate și a serviciilor de îngrijire pe termen lung (FSE+);
* Cheltuielile generate de implementarea activității aferente componentei de finanțare FEDR vor fi bugetate prin selectarea obiectivului specific RSO4.3. Promovarea incluziunii socioeconomice a comunităților marginalizate, a gospodăriilor cu venituri reduse și a grupurilor defavorizate, inclusiv a persoanelor cu nevoi speciale, prin acțiuni integrate, inclusiv locuințe și servicii sociale
* Cheltuielile indirecte calculate ca si rata forfetara de fix 7% din cheltuielile directe vor fi bugetate atât pe componenta de finanțare FSE + prin selectarea obiectivului specific ESO4.11. Lărgirea accesului egal și în timp util la servicii de calitate, sustenabile și la prețuri accesibile, inclusiv servicii care promovează accesul la locuințe și îngrijire orientată către persoane, inclusiv asistență medicală Modernizarea sistemelor de protecție socială, inclusiv promovarea accesului la protecție socială, acordând o atenție deosebită copiilor și grupurilor defavorizate Îmbunătățirea accesibilității, inclusiv pentru persoanele cu dizabilități, precum și a eficacității și rezilienței sistemelor de sănătate și a serviciilor de îngrijire pe termen lung (FSE+), cât și pe componenta de finanțare FEDR prin selectarea obiectivului specific RSO4.3. Promovarea incluziunii socioeconomice a comunităților marginalizate, a gospodăriilor cu venituri reduse și a grupurilor defavorizate, inclusiv a persoanelor cu nevoi speciale, prin acțiuni integrate, inclusiv locuințe și servicii sociale (FEDR).

## 7.4 Anexe și documente obligatorii la depunerea cererii

1) La cererea de finanțare, solicitantul va anexa Declarația unică și documentele justificative, documente suport și anexele obligatorii prevăzute în Ghidul Solicitantului – Conditii generale si in Ghidul Solicitantului – Conditii specifice, necesare pentru etapa de evaluare tehnico-financiară a proiectului.

**2) Documentația tehnico-economică:**

**A. Pentru proiectele de investiții pentru care execuția fizica de lucrări nu a fost demarată la data depunerii cererii de finanțare**

* **Studiu de fezabilitate / Documentație de avizare a lucrărilor de intervenție / SF cu elemente de DALI, după caz** **(element de eligibilitate)**

La depunerea cererii de finanțare, documentația tehnico-economică trebuie sa fie cel puțin (element de eligibilitate) la stadiul de Studiu de fezabilitate / Documentație de avizare a lucrărilor de intervenție / SF cu elemente de DALI, după caz, elaborate în conformitate cu legislația relevantă, respectiv Hotararea Guvernului nr. 907/2016, cu modificările şi completările ulterioare.

În documentația tehnico-economică minim solicitată la depunerea cererii de finanțare, trebuie să se menționeze durata estimată de execuţie a obiectivului de investiţii, exprimată în luni.

Ȋn cazul în care Proiectul tehnic de execuție a fost întocmit și recepționat, acesta se va anexa la Cererea de finanțare, va fi verificat conform Anexei 12 Grila verificare PTE, urmând ca evaluarea tehnică și financiară să aibă în vedere toate documentațiile tehnico-economice depuse. În acest caz, cererea de finanțare va fi punctată suplimentar. Nu este obligatoriu (nu este condiție de eligibilitate) ca PTE să fie depus odată cu cererea de finanțare.

Ȋn cazul în care Proiectul tehnic de execuție nu a fost întocmit până la depunerea cererii de finanțare, acesta se va prezenta in termen de cel mult 6 luni de la data semnării Contractului de finanțare, împreună obligatoriu cu Anexa 7. În situații excepționale, argumentate de către beneficiarul finanțării, termenul de 6 luni poate fi prelungit cu maxim 3 luni, cu aprobarea AM PoIDS/OI. Ȋn cazul în care Proiectul tehnic de execuție nu a fost transmis catre AM/OI in termen de cel mult 6 luni sau 9 luni, după caz, de la data semnării Contractului de finanțare, acesta din urmă se reziliază de drept.

Ȋn cazul în care contractul de lucrări este semnat până la depunerea cererii de finanțare (iar execuția lucrărilor nu a fost demarată), pe lângă Proiectul tehnic de execuție se va anexa și Contractul de lucrări, urmând ca evaluarea tehnică și financiară să aibă în vedere toate documentațiile tehnico-economice depuse. Si în acest caz, cererea de finanțare va fi punctată suplimentar. Nu este obligatoriu (nu este condiție de eligibilitate) ca la depunerea cererii de finanțare să se depună și Contractul de lucrări.

Se vor avea în vedere urmatoarele conditii:

- Documentatia tehnico-economica a obiectivului de investitie anexata la cererea de finantare (SF/DALI/ SF cu elemente de DALI/ PTE) nu trebuie sa fi fost elaborata/revizuita/reactualizata cu mai mult de 2 ani înainte de data depunerii cererii de finantare.

- Devizul general aferent documentatiei tehnico-economice anexate la cererea de finantare (SF/DALI/ SF cu elemente de DALI/PTE) nu trebuie sa fi fost actualizat cu mai mult de 12 luni înainte de data depunerii cererii de finantare.

- Partea desenata aferenta documentatiei tehnico-economice se depune scanat, în fisiere tip pdf, si va prezenta cartusul semnat conform prevederilor legale.

- Deviz pe obiect aferent cheltuielilor pentru interventii în renovarea energetica moderata.

Imunizarea la schimbarile climatice este un proces care integreaza masurile de atenuare a schimbarilor climatice si masurile de adaptare la schimbarile climatice în dezvoltarea proiectelor de infrastructura.

Aceasta presupune:

a. In etapa analizei de opțiuni - integrarea in analiza si decizia asupra opțiunii preferate (pe lângă considerentele tehnice, economice, de mediu, etc.) si a considerentele legate de impactul opțiunilor din punctul de vedere al (i) atenuării si (ii) vulnerabilității fata de schimbările climatice;

b. In etapa detalierii/proiectării opțiunii preferate – integrarea masurilor adecvate pentru (i) atenuarea si (ii) adaptarea (in măsura in care este necesara) la schimbările climatice.

Prin urmare aceste aspecte vor fi integrate în documentatiile tehnico-economice.

**B. Pentru proiectele pentru care executia de lucrari a fost demarata, iar proiectele nu s-au încheiat din punct de vedere fizic sau implementate integral înainte de depunerea cererii de finantare**

La momentul depunerii cererii de finanțare, se vor anexa, în mod obligatoriu următoarele documente:

- Autorizaţia de construire;

- Procesul verbal de recepție parțială a lucrărilor (procese verbale pe faze determinante);

- Raportul privind stadiul fizic al investiţiei (Anexa 8) asumat de către reprezentantul legal al solicitantului, de către dirigintele de şantier şi de către constructor;

- Devizul detaliat, întocmit conform legislației în vigoare, al lucrărilor executate şi plătite, al lucrărilor executate şi neplătite şi respectiv al lucrărilor ce urmează a mai fi executate;

- Contractul de lucrări, încheiat după data de 01.01.2021, inclusiv actele adiționale;

- Proiectul tehnic de execuție, însoțit de SF/SF cu elemente de DALI/DALI;

- Deviz pe obiect aferent cheltuielilor pentru intervenții în renovarea energetică moderată.

Pentru acest tip de proiecte nu se mențin cele două cerințe valabile pentru situația anterioară, cu privire la termenele de elaborare/revizuire/reactualizare a Proiectului tehnic și nici cea cu privire la termenul de actualizare a devizului general.

Pentru proiectele de investiţii pentru care execuţia de lucrări a fost demarată, însă investitiile nu au fost încheiate în mod fizic, precum și în cazul în care lucrările nu au fost implementate integral până la depunerea cererii de finanțare, în termen de 30 de zile de la contractarea proiectului, se va transmite către AM, în format electronic, scanat, documentația de achiziție a contractului de lucrări încheiat.

În cazul lucrărilor de intervenții la construcții existente se va anexa și expertiza tehnică iar în cazul construcțiilor noi se vor anexa studiile de teren.

Pentru proiectele de investiţii pentru care execuţia de lucrări a fost demarată, sunt eligibile la finanțare doar acele proiecte al căror obiect de investiții îl constituie construcția/ reabilitarea/ modernizarea/ extinderea de locuințe sociale sau centre de zi pentru persoane vârstnice, după caz.

3) **Devizul general** aferent documentatiei tehnico-economice anexate la cererea de finantare (SF/DALI/ SF cu elemente de DALI/PTE).

4) **Hotărârea/ decizia de aprobare a documentație tehnico-economică** (SF/ DALI / SF cu elemente de DALI /PTE) și a indicatorilor tehnico-economici. Se va anexa Hotărârea de aprobare a indicatorilor tehnico-economici, cu modificările și completările ulterioare, pentru cea mai recentă documentație anexată la cererea de finanțare (SF/DALI/ SF cu elemente de DALI/ PTE).

În cazul în care la cererea de finanțare se anexează o documentație tehnico-economică actualizată, hotărârea de aprobare a indicatorilor tehnico-economici va fi anexată pentru documentația actualizată, inclusiv modificările și completările ulterioare, iar dacă se menționează în conţinutul acesteia modificarea unei hotărâri anterioare, atunci se va anexa și hotărârea inițială care a fost modificată.

În cazul proiectelor depuse în parteneriat, hotărârea/decizia de aprobare a indicatorilor tehnico-economici va fi depusă de către toţi partenerii.

În cazul în care acesta nu corespunde decât parţial, se va solicita în perioada de contractare

emiterea unei noi hotărâri care modifică/rectifică documentul inițial.

5) **Certificatul de urbanism si Autorizatia de construire** (acolo unde este cazul);

Dacă este emisă Autorizația de construire nu se mai depun documentele de proprietate cu excepția situației in care dreptul asupra obiectului de investiție este reprezentat de un drept de administrare, caz in care solicitantul va anexa si documentul care atesta existența acestui drept pentru dovada menținerii pe perioada de durabilitate a investiției.

Este obligatorie anexarea la cererea de finanțare a certificatului de urbanism pentru proiectele de investiţii care prevăd lucrări de construcţie. Certificatul de urbanism anexat cererii de finanţare trebuie să fie cel eliberat în vederea obţinerii autorizaţiei de construire pentru proiectul de investiţii aferent cererii de finanțare depuse și trebuie să fie valabil la data depunerii cererii de finanţare. Singura excepție cu privire la termenul de valabilitate a certificatului de urbanism la data depunerii cererii de finanțare este anexarea inclusiv a autorizației de construire, în termen de valabilitate, eliberat în vederea realizării investiției aferente proiectului.

Dacă la cererea de finanţare se depune inclusiv un contract de lucrări, se va anexa obligatoriu și autorizaţia de construire aferentă proiectului de investiţii, în termen de valabilitate la data depunerii cererii de finanţare. Dacă este cazul, în această situaţie în care se depune inclusiv un contract de lucrări, pentru proiectele ce cuprind lucrări de demolare a unei construcţii existente pe terenul obiect al investiţiei, se va anexa inclusiv autorizaţia de demolare şi avizele/ acordurile aferente.

Dacă cererea de finanţare se depune la faza de PTE, acesta va fi insotita si de documentația tehnico-economică la faza de SF/DALI/SF cu elemente de DALI, fiind necesara atașarea Autorizației de construire a investiției, inclusiv Certificatul de urbanism cu avizele aferente.

În ceea ce priveşte avizele/acordurile, pentru proiectele pentru care execuţia de lucrări nu a fost demarată, se vor atașa avizele și acordurile solicitate prin certificatul de urbanism, obținute până la data depunerii cererii de finanțare.

Pentru proiectele/ obiectele de investiţii pentru care execuţia de lucrări a fost demarată înainte de depunerea cererii de finanțare, iar investițiile nu au fost încheiate în mod fizic sau implementate integral, se vor depune toate avizele/acordurile solicitate prin certificatul de urbanism.

6) **Decizia etapei de încadrare** a proiectului în procedura de evaluare a impactului asupra mediului, emisa de autoritatea pentru protectia mediului sau adresa autoritatii privind protectia mediului de clasare a notificarii în conformitate cu legislatia în vigoare cu modificarile si completarile ulterioare (în conformitate cu Legea nr. 292/2018 privind evaluarea impactului anumitor proiecte publice cu completarile si modificarile ulterioare):

a. Pentru proiectele de investiții pentru care execuția fizică de lucrări nu a fost demarată la data depunerii cererii de finanțare, la cererea de finanțare se anexează documentul emis în urma parcurgerii etapei de încadrare a proiectului în procedura de evaluare a impactului asupra mediului sau clasarea notificării. Transmiterea Deciziei etapei de evaluare inițială nu este acceptabilă.

b. Pentru proiectele de investiții pentru care execuția de lucrări a fost demarată, și care nu au fost încheiate în mod fizic sau implementate integral înainte de depunerea cererii de finanțare, se va anexa doar decizia finală emisă de autoritatea competentă privind evaluarea impactului asupra mediului.

7) Fundamentarea rezonabilității costurilor

Pentru echipamentele și/sau lucrările prevăzute a se finanța prin prezentul proiect se vor prezenta documente justificative care au stat la baza stabilirii costului aferent. Documentele ce fundamentează costurile pot fi oferte de preț echipamente, liste de cantități și prețuri unitare provenite din surse verificabile și obiective. Responsabilitatea stabilirii nivelului costurilor si a rezonabilității acestora este in sarcina proiectantului, acesta urmând să anexeze documentele care au stat la baza fixării preţurilor unitare din listele de cantităţi/echipamente. Se va completa Anexa 7 Nota privind încadrarea în limitele de proprietate si in standardele de cost la prezentul Ghid, semnată de către proiectant si de catre reprezentantul legal al solicitantului/liderului de proiect.

In cazul in care cererea de finantare se depune la stadiul de Studiu de fezabilitate / Documentație de avizare a lucrărilor de intervenție / SF cu elemente de DALI, Anexa 7 se va transmite odată cu transmiterea PTE.

8) Lista de bunuri, lucrari, servicii

Se va anexa lista pentru echipamente/ dotări și/sau lucrări și/sau servicii, evidenţiindu-se cele două tipuri de cheltuieli (eligibile/neeligibile), cu menţionarea preţurilor acestora, iar informațiile vor fi corelate cu bugetul proiectului.

Se va utiliza Anexa 6 – Lista de bunuri, lucrări, servicii.

9) Raport de audit energetic inclusiv Fisa de analiza termica si energetica a cladirii, respectiv Certificatul de performanta energetica (pentru fiecare cladire), elaborate conform legislatiei în vigoare, daca este cazul (nu este necesar pentru constructii noi).

10) Matricea de corelare

Matricea de corelare va conține cel puțin informațiile din modelul Anexa 10 Matricea de corelare.

11) Analiza de nevoi in conformitate cu prevederile secțiunii 5.2.2 din prezentul Ghid al Solicitantului Condiții Specifice.

12) Documente care atestă încadrarea in categoriile de solicitanți eligibili după cum urmează:

* certificat de acreditare, valabil la data depunerii cererii de finanțare, emis în conformitate cu prevederile Legii nr. 197/2012 privind asigurarea calității în domeniul serviciilor sociale, cu modificările și completările ulterioare, și ale HG nr. 118/2014 pentru aprobarea Normelor metodologice de aplicare a prevederilor Legii 197/2012.

13) Acordul de parteneriat, daca este cazul.

14) Nota justificativa privind valoarea adăugată a parteneriatului, daca este cazul

15) Procedura de selecție a partenerilor din sectorul privat, in cazul solicitanților entități finanțate din fonduri publice

16) CV Manager de proiect și documente suport care atestă educația și experiența profesională specifică

17) CV Coordonator proiect partener și documente suport care atestă educația și experiența profesională specifică

18) Documente care să demonstreze experiența relevantă în domeniul activităților desfășurate în proiect de solicitant/parteneri.

## Aspecte administrative privind depunerea cererii de finanțare

Cererea de finanțare depusă de solicitanți trebuie să respecte modelul cadru aprobat prin ordin al ministrului investițiilor și proiectelor europene.

Solicitantul are obligația de a completa cererea de finanțare cu toate informațiile necesare. Solicitantul are obligația de a anexa, la cererea de finanțare, toate documentele justificative, documentele suport și anexele prevăzute în Ghidul Solicitantului, necesare pentru etapa de evaluare tehnico-financiară a proiectului, acesta fiind responsabil pentru lipsa unora din aceste informații, documente sau anexe care pot conduce la decizii de respingere a cererii de finanțare în orice etapă de evaluare, selecție și contractare.

## Anexele și documente obligatorii la momentul contractării

* **Documente privind dreptul de proprietate publică/privată, administrare, concesiune, superficie asupra imobilului/imobilelor, după caz**

Aceste documente vor fi valabile în etapa de contractare.

Solicitantul/liderul de parteneriat/partenerii vor depune documentele care atesta dreptul de proprietate publică sau privată/ dreptul de administrare, folosinta/dreptul de concesiune/ dreptul de superficie asupra imobilului/imobilelor asupra cărora se intervine prin proiect în termenul indicat in adresa de demarare a etapei de contractare.

Documentele trebuie să fie acoperitoare pentru datele menționate în cadrul documentației tehnico-economice cu privire la identificarea/localizarea/poziționarea investiției și trebuie să confere solicitantului dreptul de execuţie a lucrărilor de construcţii asupra imobilului/imobilelor ce fac obiectul proiectului, în conformitate cu legislaţia în vigoare.

Se vor depune următoarele documente, în funcţie de dreptul deţinut si raportat la tipul de solicitant/partener:

- extras de carte funciară din care să rezulte intabularea emis cu maximum 30 de zile înaintea depunerii, din care să rezulte intabularea dreptului de proprietate publică/privată și absența sarcinilor/interdicțiilor incompatibile cu realizarea activităților proiectului;

- extras de carte funciară, emis cu maximum 30 de zile înaintea depunerii, din care să rezulte intabularea dreptului de administrare, precum și absența sarcinilor/interdicțiilor incompatibile cu realizarea activităților proiectului ȘI hotărârea/actul juridic prin care să se demonstreze că solicitantul este administratorul legal al imobilului/imobilelor obiect al investiției din cadrul proiectului, conform prevederilor legale în vigoare, care acoperă o perioadă corespunzătoare celei menţionate în ghidul specific şi care oferă dreptul titularului de a executa lucrări de construcţii;

- dovada înregistrării imobilului/imobilelor în registrul de publicitate imobiliară - extras de carte funciară, emis cu maximum 30 de zile înaintea depunerii, din care să rezulte intabularea dreptului de concesiune, precum și absența sarcinilor/interdicțiilor incompatibile cu realizarea activităților proiectului ȘI contractul de concesiune, care acoperă o perioadă corespunzătoare celei menţionate în ghidul specific şi care oferă dreptul titularului de a executa lucrări de construcţii;

- dovada înregistrării imobilului/imobilelor în registrul de publicitate imobiliară extras de carte funciară, emis cu maximum 30 de zile înaintea depunerii, din care să rezulte intabularea dreptului de superficie, precum și absența sarcinilor/interdicțiilor incompatibile cu realizarea activităților proiectului și actul/documentul care instituie dreptul de superficie, care acoperă o perioadă corespunzătoare celei menţionate în ghidul specific şi care oferă dreptul titularului de a executa lucrări de construcţii.

Pentru toate situațiile enumerate mai sus, se vor depune suplimentar:

- Planul de amplasament vizat de OCPI pentru imobilul/imobilele pe care se propune a se realiza investiția în cadrul proiectului, plan în care să fie evidențiate inclusiv numerele cadastrale, în cazul în care aceste nu sunt evidențiate în anexa la extrasul de carte funciară;

- Tabelul centralizator asupra nr. cadastrale cu obiectivele de investiție asupra cărora se realizează intervenția, precum și suprafețele aferente.

EXCEPȚIE: Solicitantul/partenerii trebuie să anexeze documentele care atestă proprietatea asupra infrastructurii pe care se propune a se realiza investiția, cu excepția cazului în care prezintă Autorizația de Construire, eliberată în condițiile legii. În situația în care, dreptul asupra obiectului de investiție este reprezentat de un drept de administrare/folosință /concesiune/superficie, solicitantul va anexa, pe lângă Autorizația de construire, si documentul care atesta existența acestui drept pentru dovada menținerii pe perioada de durabilitate a investiției.

În situația în care pe parcursul procesului de evaluare, selecție şi contractare, dar şi în perioada de implementare, sunt sesizate anumite probleme marginale privind dovedirea drepturilor reale asupra imobilelor sau privind condițiile de realizare a investițiilor proiectului, se va solicita un Memoriu tehnic din partea proiectantului care să stabilească dacă proiectul poate fi considerat funcțional fără acele investiții/obiecte asupra cărora s-au constatat unele probleme marginale. În situația în care proiectantul argumentează în Memoriul tehnic că proiectul nu este funcțional fără acele lucrări, proiectul va fi respins sau contractul de finanțare va fi reziliat. În situația în care proiectantul argumentează în Memoriul tehnic că proiectul este funcțional fără acele lucrări, solicitantul se angajează să scoată acele lucrări în afara proiectului, prin reproiectare, dacă este cazul şi să elimine cheltuielile corespunzătoare din bugetul proiectului sau să le considere neeligibile, după caz.

* Documente care atestă realitatea și conformitatea elementelor prezentate în cadrul Declarației unice;
* Actele de înființare și de dobândire a personalității juridice;
* Documentele statuare actualizate cu ultimele modificări( ex. act constitutiv, statut etc actualizate cu ultimele modificări) ;
* Extras actualizat din Registrul Asociațiilor și Fundațiilor sau certificat emis de Judecătorie sau Tribunal, care să ateste numărul de înregistrare al organizației și situația juridică a organizației;
* Certificat ONRC;
* Certificatul de atestare fiscala emis in conformitate cu prevederile Ordinului ANAF nr. 3654/2015 privind aprobarea procedurii de eliberare a certificatului de atestare fiscală, a certificatului de obligații bugetare, precum și a modelului și conținutului acestora. Solicitantului/partenerului NU i se poate acorda finanțarea nerambursabilă solicitată dacă se încadrează, din punct de vedere al obligațiilor de plată restante la bugetele publice, într-una din situațiile în care obligațiile de plată nete depășesc 1/12 din totalul obligațiilor datorate în ultimele 12 luni.
* Certificatul de atestare fiscală emis in conformitate cu prevederile Ordinului comun, al ministrului administrației și internelor și ministrului finanțelor publice nr.2052 bis/1528/2006 privind aprobarea unor formulare tipizate pentru stabilirea, constatarea, controlul, încasarea și urmărirea impozitelor și taxelor locale, precum și a altor venituri ale bugetelor locale, inclusiv pentru punctele de lucru. Certificatul trebuie să fie însoțit de Anexa privind verificarea eligibilității solicitanților de fonduri externe nerambursabile emisă in conformitate cu prevederile Ordinului comun, al ministrului administrației și internelor și ministrului finanțelor publice, nr. 75/767/2009 privind aprobarea unor formulare tipizate pentru activitatea de colectare a impozitelor și taxelor locale, desfășurată de către organele fiscale locale, în care trebuie să fie precizat că solicitantul se încadrează, la data întocmirii certificatului de atestare fiscală, in următoarea situație: "obligațiile de plată scadente nu depășesc 1/6 din totalul obligațiilor datorate in ultimul semestru încheiat".
* Împuternicire din partea consiliului director pentru persoana desemnată să semneze contractul de finanțare/documentele contractului, după caz;
* Lista resurselor umane implicate in proiect, în cadrul căreia să se specifice în mod clar funcția deținută în proiect, nominalizarea persoanelor implicate în proiect (de exemplu coordonator formare etc, după caz), semnat de reprezentantul legal al solicitantului;
* CV-urile (in format Europass) membrilor echipei de implementare a proiectului care au fost nominalizați în etapa de contractare, în limba română, indicând funcția/rolul în proiect, datate și semnate de către titulari pe fiecare pagină, in cazul in care acestea nu au fost încărcate in etapa de depunere a cererii de finanțare;
* Diplome, certificate, adeverințe, contracte de muncă, fișe de post etc. care să ateste informațiile prezentate în CV-uri, referitoare la condițiile de studii și experiența profesională specifică necesare pentru ocuparea funcției în proiect, in cazul in care acestea nu au fost încărcate in etapa de depunere a cererii de finanțare. Se va avea în vedere încărcarea de documente suport relevante pentru demonstrarea studiilor și experienței specifice solicitate prin “Cerințe fisă post” din cererea de finanțare secțiunea “Resurse umane implicate”;
* Declarație din partea solicitantului privind prevederile art.96 (1) din Legea 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările și completările ulterioare;
* Declarație din partea solicitantului si a partenerilor privind evitarea dublei finanțări si utilizarea eficienta a fondurilor;
* Declarație pe proprie răspundere conform căreia solicitantul confirmă faptul că nu există modificări intervenite asupra condițiilor inițiale prezentate în cererea de finanțare evaluată și aprobată;
* Fișele de identificare financiară completate cu conturile deschise pe proiect;
* De asemenea, în vederea verificării îndeplinirii condițiilor din Ghidul Solicitantului Condiții Specifice, cu privire la evitarea dublei finanțări si utilizarea eficienta a fondurilor, se va transmite lista de achiziții a echipamentelor (mijloace fixe sau platforme, echipamente IT, etc) din cadrul fiecărui proiect aprobat, însoțită de o notă de fundamentare privind destinația și utilitatea fiecărui echipament, precum și o declarație pe propria răspundere din partea beneficiarul) cu privire la evitarea riscului de dublă finanțare pentru achiziționarea pe proiecte diferite a aceluiași tip de mijloace fixe sau platforme IT cu aceeași destinație.
* Actualizări asupra documentelor privind dreptul de proprietate:
* extrase de carte funciară actualizate și emise cu maxim 30 de zile calendaristice înaintea depunerii documentelor, pentru dovedirea îndeplinirii criteriilor de eligibilitate la momentul contractării.
* plan de amplasament actualizat (dacă este cazul)
* Devizul general actualizat în conformitate cu ultima forma a bugetului
* Declaraţia reprezentantului legal prin care se certifică faptul că pe parcursul procesului de verificare au fost/nu au fost înregistrate modificări asupra unora sau a tuturor documentelor depuse la cererea de finanţare (acolo unde este cazul).
* Anexa 9 Declaraţia privind realizarea de modificări pe parcursul procesului de evaluare
* Orice alt document din lista celor anexate la formularul cererii de finanțare, actualizat, dacă au intervenit modificări.
* Planul de monitorizare a proiectului – Anexa 2 la Contractul de finanțare Condiții Generale;
* Graficul cererilor de prefinanțare/plată/rambursare – Anexa 3 la Contractul de finanțare Condiții Generale.

## 7.7 Renunțarea la cererea de finanțare

Renunțarea la Cererea de finanțare a anterior semnării Contractului de finanțare se realizează prin modificarea de către solicitant a statusului cererii de finantare, in RETRAS, prin intermediul sistemului informatic MySMIS2021 / SMIS2021+.

Renunțarea la implementarea proiectului, ulterior semnării Contractului de finanțare se realizează în conformitate cu prevederile Contractului de finanțare.

# PROCESUL DE EVALUARE, SELECȚIE ȘI CONTRACTARE A PROIECTELOR

Evaluarea si selecția proiectelor se efectuează în conformitate cu prevederile:

- Ghidul Solicitantului - Condiții generale

- Metodologiei de verificare, evaluare și selecție a proiectelor in cadrul PoIDS 2021-2027

- prezentului document Ghidul Solicitantului - Condiții specifice.

## Principalele etape ale procesului de evaluare, selecție și contractare

În cadrul mecanismului competitiv, AM PoIDS lansează un apel de proiecte (cu termen limită sau cu depunere continuă) prin care stabilește reguli de elaborare și depunere a proiectelor și prezintă etapele de verificare a conformității administrative și a evaluării tehnice și financiare și de selecție, pe care acestea le vor parcurge după depunere.

## Conformitate administrativă – DECLARAȚIA UNICĂ

Sistemul informatic MySMIS2021/SMIS2021+ generează declarația unică care este completată de solicitant și se semnează cu semnătură electronică extinsă de către reprezentantul legal al acestuia sau împuternicitul acestuia.

În cazul proiectelor implementate în parteneriat, atât liderul de parteneriat, cât și fiecare partener individual, completează declarația unică, care este semnată cu semnătură electronică extinsă de către reprezentantul legal al liderului, partenerului sau împuternicitul acestuia, după caz.

Verificarea conformității administrative este complet digitalizată, respectiv este realizată în mod automat prin sistemul informatic MySMIS2021/SMIS2021+, pe baza declarației unice generată de sistemul informatic MySMIS2021/SMIS2021+.

După verificarea conformității administrative, solicitantul sau, după caz, liderul de parteneriat este informat, prin emiterea unei notificări prin intermediul sistemului informatic MySMIS2021/SMIS2021+, cu privire la trecerea proiectului în etapa de evaluare tehnică și financiară sau, după caz, cu privire la nerespectarea cerințelor de conformitate administrativă, situație în care nu este demarată etapa de evaluare tehnică și financiară.

Îndeplinirea condițiilor de eligibilitate se dovedește de către solicitant în etapa de contractare, prin prezentarea de documente justificative, specificate în Ghidul Solicitantului – Conditii specifice.

## Etapa de evaluare preliminară – dacă este cazul (specific pentru intervențiile FSE+)

Etapa de evaluare preliminară se realizează în baza criteriilor de eligibilitate, cuprinse în Anexa 2 - Criterii de evaluare și selecție tehnică și financiară preliminară a Ghidului Solicitantului Condiții Specifice.

## Evaluarea tehnică și financiară. Criterii de evaluare tehnică și financiară

Criteriile de evaluare tehnica și financiară sunt cuprinse în Anexa 3 - Criterii de evaluare tehnică şi financiară calitativă ale prezentului Ghid.

Criteriile de evaluare tehnică și financiară aplicabile prezentelor apeluri de proiecte sunt:

* Relevanța – maxim 20 de puncte, minim 14 de puncte. Cererile de finanțare care obțin mai puțin de 14 de puncte la criteriul Relevanță vor fi respinse;
* Eficacitate – maxim 20 de puncte, minim 14 de puncte. Cererile de finanțare care obțin mai puțin de 14 de puncte la criteriul Eficacitate vor fi respinse;
* Eficiență - maxim 20 de puncte, minim 14 de puncte. Cererile de finanțare care obțin mai puțin de 14 de puncte la criteriul Eficiență vor fi respinse;
* Calitatea și maturitatea proiectului– maxim 30 puncte, minim 21 puncte. Cererile de finanțare care obțin mai puțin de 21 de puncte la criteriul Sustenabilitate vor fi respinse;
* Sustenabilitate - maxim 10 puncte, minim 7 de puncte. Cererile de finanțare care obțin mai puțin de 7 de puncte la criteriul Eficiență vor fi respinse;

## Aplicarea pragului de calitate

Pragul de calitate stabilit pentru aceste apeluri de proiecte este 70 de puncte. Proiectele care obțin un punctaj mai mic de 70 de puncte vor fi respinse. În același timp se aplică pragurile de calitate la nivel de criteriu de evaluare, prezentate la secțiunea 8.4 Evaluarea tehnică și financiară. Criterii de evaluare tehnică și financiară din prezentul Ghid al Solicitantului Condiții Specifice.

## Aplicarea pragului de excelență

Nu este cazul.

## Notificarea rezultatului evaluării tehnice și financiare

Rezultatele evaluării tehnice și financiare se comunică solicitantului, indicându-se punctajul obținut și justificarea acordării respectivului punctaj, pentru fiecare criteriu în parte. Împotriva rezultatului evaluării tehnice și financiare, solicitantul poate formula contestație în termen de 30 zile calendaristice, calculate de la data comunicării rezultatului evaluării, în conformitate prevederile din secțiunea 8.8. de mai jos.

## Contestații

Solicitantul poate depune contestație conform prevederilor Metodologiei de verificare, evaluare şi selecție a proiectelor ȋn cadrul PoIDS 2021 – 2027.

Cu privire la rezultatul evaluării tehnice și financiare, solicitantul/liderul de parteneriat, după caz, poate formula contestație pe cale administrativă în termen de 30 zile calendaristice, calculat de la data comunicării acestuia prin intermediul sistemului informatic MySMIS2021/SMIS2021+.

Contestația trebuie să cuprindă cel puțin următoarele elemente:

a) datele de identificare ale solicitantului: denumire, sediu, datele de contact, precum și alte atribute de identificare, în condiţiile legii, cum sunt: numărul de înregistrare în registrul comerţului sau într-un alt registru public, codul unic de înregistrare, precum și a cererii de finanțare: titlu, cod unic SMIS;

b) datele de identificare ale reprezentantului legal al solicitantului;

c) obiectul contestației;

d) criteriul/criteriile contestate;

e) motivele de fapt și de drept pe care se întemeiază contestația, detaliate pentru fiecare criteriu de evaluare și selecție în parte contestat;

f) semnătura reprezentantului legal/împuternicit al solicitantului.

Decizia Comitetului de soluționare a contestațiilor este definitivă în sistemul căilor administrative de atac. Ea poate fi atacată la instanțele judecătorești în condițiile Legii contenciosului administrativ nr. 554/2004, cu modificările și completările ulterioare.

Comitetul de Soluționare a Contestațiilor respinge automat contestațiile care:

- reclamă faptul ca nu au fost recepționate solicitările de clarificări, scrisorile de corecții bugetare sau notificările/deciziile de comunicare a rezultatelor verificării și evaluării, dar a căror primire AM PoIDS / OI/ OIR o poate dovedi cu confirmarea de transmitere electronică sau cu raportul de expediție prin fax, e-mail;

- sunt expediate de solicitant după termenul stipulat în notificările/ scrisorile/ deciziile de comunicare a rezultatelor verificării și evaluării.

Contestațiile trebuie să vizeze explicit criteriile din grila de evaluare. Vor fi reevaluate doar criteriile contestate.

Termenul maxim de soluționare a unei contestații este de 30 zile de la data înregistrării acesteia.

## 8.9 Contractarea proiectelor

### 8.9.1 Verificarea îndeplinirii condițiilor de eligibilitate

După finalizarea evaluării tehnice și financiare a cererilor de finanțare, AM PoIDS/OI PoIDS, după caz, demarează etapa de contractare. Intrarea în etapa de contractare este adusă la cunoștința solicitantului al cărui proiect a fost selectat, prin sistemul informatic MySMIS2021/SMIS2021+, în termen de maxim 5 zile lucrătoare calculat de la data finalizării etapei de evaluare tehnică și financiară, respectiv de la data finalizării procesului de contestații, după caz.Procesul de contractare se derulează în conformitate cu prevederile Ghidului Solicitantului Condiții Generale PoIDS, capitolul 5.3 ”Contractare“.

### 8.9.2 Decizia de acordare/respingere a finanțării

AM/OI PEO va emite decizia de selecție/aprobare a finanțării, respectiv decizia de respingere a cererii de finanțare. Pentru cererile de finanțare selectate, AM/OI va proceda la încheierea contractului de finanțare.

### Definitivarea planului de monitorizare al proiectului

În conformitate cu Ordinul ministrului investițiilor și proiectelor europene nr. 1777/2023 , menționat la art. 4 alin.(1), art. 6 alin (1), și (3), art.7 alin (1) și (3), art. 14 alin (2) și art. 17 alin (2) din Ordonanța de Urgență a Guvernului nr. 23 din 12 aprilie 2023 privind instituirea unor măsuri de simplificare și digitalizare pentru gestionarea fondurilor europene aferente politicii de coeziune 2021-2027 se completează anexa aplicabilă și se stabilesc ținte trimestriale pentru atingerea rezultatelor asumate.

Planul de monitorizare a proiectului este parte integrantă a contractului de finanțare/ deciziei de finanțare, după caz, și cuprinde indicatorii de etapă stabiliți pentru perioada de implementare a proiectului pe baza cărora se monitorizează și se evaluează progresul implementării proiectului, precum și condițiile și documentele justificative pe baza cărora se evaluează și se probează îndeplinirea acestora, în vederea atingerii obiectivelor și țintelor finale ale indicatorilor de realizare și de rezultat prevăzuți în cererea finanțare și asumați în contractul de finanțare/decizia de finanțare, după caz.

Planul de monitorizare include, de asemenea, valorile țintelor finale ale indicatorilor de realizare și de rezultat care trebuie atinse ca urmare a implementării proiectului, precum și valorile de bază / de referință ale acestora, dacă există.

### Semnarea contractului de finanțare /emiterea deciziei de finanțare

Procesul de contractare se derulează în conformitate cu prevederile PoIDS – Ghidul Solicitantului Condiții Generale - capitolul 5.3 ”Contractare”.

Contractul de finanțare va respecta modelul prevăzut în anexa la Ordinul ministrului investițiilor și proiectelor europene nr. 2041 din 25 mai 2023 pentru aprobarea modelului contractului de finanțare prevăzut la art. 14 alin. (2) din Ordonanţa de urgenţă a Guvernului nr. 23/2023 privind instituirea unor măsuri de simplificare şi digitalizare pentru gestionarea fondurilor europene aferente Politicii de coeziune 2021-2027.

Condițiile specifice ale contractului de finanțare (anexa 6 la Contractul de finanțare) sunt prevăzute în Anexa 13 la prezentul Ghid al Solicitantului - Condiții Specifice.

Contractul de finanțare/ decizia de finanțare, după caz, se generează de sistemul informatic MySMIS2021/SMIS2021+ și se semnează numai în format electronic de către reprezentantul legal/persoanele împuternicite ale autorității de management/organismului intermediar, după caz, și reprezentantul legal/persoanele împuternicite desemnate de solicitantul sau liderul de parteneriat în numele parteneriatului constituit.

# ASPECTE PRIVIND CONFLICTUL DE INTERESE

La conceperea cererii de finanțare precum și pe toată perioada implementării proiectului, beneficiarii vor trebui să respecte prevederile legale europene și naționale în vigoare referitoare la conflictul de interese şi regimul incompatibilităţilor.

Beneficiarii de finanţare nerambursabilă se obligă să întreprindă toate diligenţele necesare pentru a evita orice conflict de interese şi să informeze cu celeritate, în scris, AM PoIDS în legătură cu orice situaţie care dă naştere sau este posibil să dea naştere unui astfel de conflict. În cazul apariţiei riscului unei astfel de situații beneficiarul trebuie să ia măsuri care să conducă la evitarea, respectiv stingerea lui şi să informeze în scris AMPoIDS / OIPoIDS delegat în legătură cu orice situație care dă naștere sau este posibil să dea naștere unui astfel de conflict, în termen de 3 (trei) zile lucrătoare de la apariția unei astfel de situații.

Reprezintă conflict de interese orice situație care împiedică beneficiarii de a avea o atitudine obiectivă şi imparţială, sau care îi împiedică să execute activităţile prevăzute în cererea de finanţare într-o manieră obiectivă şi imparţială, din motive referitoare la familie, viaţă personală, afinităţi politice sau naţionale, interese economice sau orice alte interese. Interesele anterior menţionate includ orice avantaj pentru persoana în cauză, soţul/soţia sau o rudă ori un afin, până la gradul 2 inclusiv.

Această prevedere se aplică Beneficiarului, subcontractorilor, furnizorilor şi angajaților Beneficiarului şi altor persoane juridice publice sau private, în cazul în care acestea sunt implicate în activităţi care pot fi încadrate în execuţia, auditarea sau controlul bugetului Uniunii Europene, precum și angajaților AM PoIDS/OI PoIDS delegat și persoanelor fizice sau juridice care desfăşoară activităţi externalizate pentru AMPoIDS/OI PoIDS delegate, implicați direct în procesul de evaluare/selecţie/aprobare/control, după caz, a cererilor de finanţare, respectiv în procesul de verificare/autorizare/ plată/control al cererilor de rambursare/plată.

În temeiul articolului 61 alin. (3) din Regulamentul (UE, Euratom) 2018/1046 al Parlamentului European şi al Consiliului din 18 iulie 2018 privind normele financiare aplicabile bugetului general al Uniunii, „un conflict de interese există în cazul în care „exercitarea imparțială și obiectivă a funcțiilor unui actor financiar sau ale unei alte persoane” implicate în execuția bugetului „este compromisă din motive care implică familia, viața afectivă, afinitățile politice sau naționale, interesul economic sau orice alt interes personal direct sau indirect”.

În sensul aspectelor menționate mai sus, Beneficiarii acestora se obligă să ia toate măsurile pentru respectarea regulilor pentru evitarea conflictului de interese, conform următoarelor prevederi legislative europene si naționale:

* Articolul 61 din Regulamentul (UE, EUROATOM) nr. 1046/2018 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012;
* Capitolul II, Secțiunea a 2-a Reguli în materia conflictului de interese, din OUG nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, cu modificările și completările ulterioare;
* Titlul IV, Capitolul II Conflictul de interese din Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare, pentru beneficiarii care fac parte din categoria subiecților de drept public;
* Capitolul II, secțiunea 4 Reguli de evitare a conflictului de interese, (art. 58-63), din Legea nr. 98/2016 privind achizițiile publice.

# ASPECTE PRIVIND PRELUCRAREA DATELOR CU CARACTER PERSONAL

Beneficiarii de finantare nerambursabila au obligaţia de a respecta prevederile Regulamentului nr. 679 din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date (Regulamentul general privind protecţia datelor), precum şi prevederile Directivei 2002/58/CE privind prelucrarea datelor personale și protejarea confidențialității în sectorul comunicațiilor publice (Directiva asupra confidențialității și comunicațiilor electronice), transpusă în legislaţia naţională prin Legea nr. 506/2004 privind prelucrarea datelor cu caracter personal şi protecţia vieţii private în sectorul comunicaţiilor electronice, cu modificarile si completarile ulterioare.

Astfel, participantii la activitatile proiectului vor fi informati despre obligativitatea de a furniza datele lor personale si despre faptul că datele lor personale vor fi prelucrate în sistemul informatic MySMIS2021/SMIS2021+, in toate fazele de evaluare/ contractare/ implementare/ sustenabilitate a proiectului, cu respectarea dispoziţiilor legale menţionate. Beneficiarii trebuie să faca dovada ca au obtinut consimţământul pentru prelucrarea datelor cu caracter personal de la fiecare participant, în conformitate cu prevederile legale menționate.

Datele personale ale reprezentanților legali ai solicitanților/beneficiarilor, împuterniciților, persoanelor nominalizate în echipa de proiect/evidențiate în documentele proiectului vor fi prelucrate ca urmare a procesului de încărcare a informațiilor în sistemul informatic.

Depunerea cererii de finanțare reprezintă un angajament ferm privind acordul solicitantului /partenerilor, cu privire la prelucrarea datelor cu caracter personal procesate în toate fazele de evaluare și selecție și ulterior, dacă este cazul, în toate fazele de contractare, implementare, sustenabilitate a proiectului, inclusiv în cadrul aplicațiilor electronice MySMIS2021/SMIS2021+.

# ASPECTE PRIVIND MONITORIZAREA TEHNICĂ ȘI RAPOARTELE DE PROGRES

## *Rapoartele de progres*

În procesul de monitorizare a proiectelor se elaborează raportul de progres și raportul de vizită, al căror conținut-cadru este aprobat prin ordin al ministrului investițiilor și proiectelor europene.

Raportul de progres se generează prin sistemul informatic MySMIS2021/SMIS2021+ de către beneficiar și se transmite periodic, conform prevederilor Ghidului solicitantului și ale contractului, în termen de 30 de zile de la finalizarea perioadei de raportare. AM/OI, după caz, aplică măsuri consolidate de monitorizare și poate să aplice măsurile corective prevăzute în contractul de finanțare pentru cheltuielile aferente perioadei de raportare solicitate la rambursare în cazul nerespectării repetate a termenului de depunere a raportului care conduce la apariția de decalaje între progresul fizic la nivelul țintelor asumate și stadiul din rapoartele de progres și pe care are obligația de a le prevedea în contractul/decizia de finanțare.

## *Vizitele de monitorizare*

AM PoIDS/OI are dreptul de a monitoriza și verifica din punct de vedere tehnic şi financiar implementarea proiectului, pe baza contractului de finanțare, cererii de finanțare aprobate și a Planului de monitorizare, în vederea asigurării îndeplinirii obiectivelor proiectului și prevenirii neregulilor. În acest sens, va realiza vizite de monitorizare și vizite la fața locului, pentru a verifica progresul fizic al activităților și stadiul realizării indicatorilor, îndeplinirea indicatorilor de etapă (dacă este cazul).

AM PoIDS/OI poate realiza vizite pe teren la beneficiarii proiectelor, post-implementare, pe perioada în care beneficiarul/liderul de parteneriat/ partenerii au obligația de a asigura sustenabilitatea/durabilitatea proiectului, respectiv caracterul durabil al operațiunilor potrivit prevederilor art. 65 din Regulamentul (UE) 2021/1060, după caz.

AM PoIDS/OI are obligația de a informa beneficiarul, prin sistemul informatic MySMIS2021/SMIS2021+, asupra acțiunilor de verificare la fața locului a implementării proiectului/ acțiunilor de monitorizare/ acțiunilor de control din partea autorităților care desfășoară activități de audit și control, cu excepția vizitelor de monitorizare ad-hoc și a cazurilor în care informarea prealabilă ar putea prejudicia obiectul verificărilor.

Se vor respecta prevederile Capitolului VII – Implementarea și monitorizarea proiectului din OUG nr. 23/2023 privind instituirea unor măsuri de simplificare și digitalizare pentru gestionarea fondurilor europene aferente Politicii de Coeziune 2021-2027.

## *Mecanismul specific indicatorilor de etapă. Planul de monitorizare*

Se vor respecta prevederile Capitolului VII – Implementarea și monitorizarea proiectului din OUG nr. 23/2023 privind instituirea unor măsuri de simplificare și digitalizare pentru gestionarea fondurilor europene aferente Politicii de Coeziune 2021-2027.

Descrierea și detalierea procesului tehnic de transmitere a Rapoartelor Tehnice de Progres și a documentelor suport va fi prezentată de către AM PoIDS/ OI PoIDS prin publicarea Manualului Beneficiarului.

# ASPECTE PRIVIND MANAGEMENTUL FINANCIAR

Mecanismele cererilor de prefinantare, plată şi rambursare a cheltuielilor în cadrul contractelor de finanţare se realizează în conformitate cu prevederile OUG nr. 133/17.12.2021 privind gestionarea financiară a fondurilor europene pentru perioada de programare 2021—2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă, cu modificările şi completările ulterioare, precum şi în conformitate prevederile HG nr. 829/2022 pentru aprobarea Normelor metodologice de aplicare a prevederilor OUG nr. 133/17.12.2021.

## Mecanismul cererilor de prefinanțare

Mecanismul cererilor de prefinanțare este reglementat de cap IV, art. 18-20 din O.U.G. nr. 133/17.12.2021 si prin H.G. nr. 829/2022 pentru aprobarea Normelor metodologice de aplicare a prevederilor Ordonanţei de urgenţă a Guvernului nr. 133/17.12.2021.

Cerere de prefinanțare reprezinta cererea depusă de către un beneficiar/lider de parteneriat prin care se solicită autorității de management virarea sumelor necesare pentru plata cheltuielilor necesare implementării proiectelor finanțate din fonduri europene, fără depășirea valorii totale eligibile a contractului de finanțare, așa cum sunt prevăzute în bugetele contractelor/ deciziilor de finanțare.

Beneficiarii/Liderii de parteneriat/Partenerii care au primit prefinanţare pot justifica utilizarea acesteia prin cheltuieli eligibile cuprinse în cereri de rambursare, depuse conform termenelor prevăzute în legislaţia naţională în vigoare, aferente atât fondurilor externe nerambursabile, cât şi cofinanţării de la bugetul de stat.

În cazul în care autoritatea de management autorizează cheltuieli eligibile cuprinse în cererile de rambursare, aferente fondurilor externe nerambursabile şi cofinanţării de la bugetul de stat, contravaloarea acestora se deduce din valoarea prefinanţării, iar sumele respective nu se mai cuvin a fi rambursate beneficiarilor/liderilor de parteneriat/ partenerilor, după caz.

Beneficiarii/Liderii de parteneriat/Partenerii au obligaţia restituirii integrale/parţiale a prefinanţării acordate, în cazul în care aceştia nu justifică prin cereri de rambursare utilizarea fondurilor acordate. Modalitatea de restituire este prevăzută în cuprinsul normelor metodologice la OUG nr. 133/17.12.2021.

## Mecanismul cererilor de plată

Mecanismul cererilor de plata este reglementat de cap V, art. 22 din O.U.G. nr. 133/17.12.2021 si prin H.G. nr. 829/2022 pentru aprobarea Normelor metodologice de aplicare a prevederilor Ordonanţei de urgenţă a Guvernului nr. 133/17.12.2021.

În procesul de implementare a programelor, autorităţile de management pot utiliza mecanismul cererilor de plată. Mecanismul cererilor de plată se aplică beneficiarilor de proiecte finanțate din fonduri europene, alţii decât cei prevăzuţi la art. 7 alin. (1)-(5), (8) şi 10 din O.U.G. nr. 133/17.12.2021.

Cerere de plată reprezintă cererea depusă de către un beneficiar/lider al unui parteneriat prin care se solicită autorității de management virarea sumelor necesare pentru plata cheltuielilor eligibile, rambursabile, conform contractului de finanțare, în baza facturilor, facturilor de avans, statelor privind plata salariilor, a statelor/centralizatoarelor pentru acordarea burselor, subvențiilor, premiilor și onorariilor.

După primirea facturilor pentru livrarea bunurilor/ prestarea serviciilor/execuţia lucrărilor recepţionate, acceptate la plată, a facturilor de avans în conformitate cu clauzele prevăzute în contractele de achiziţii aferente proiectelor implementate, acceptate la plată, a statelor privind plata salariilor, a statelor/centralizatoarelor pentru acordarea burselor, subvenţiilor, premiilor şi onorariilor, beneficiarul depune la organismul intermediar/autoritatea de management cererea de plată şi documentele justificative aferente acesteia.

## Mecanismul cererilor de rambursare

Mecanismul cererilor de rambursare este reglementat de cap V, art. 25 din OUG nr. 133/17.12.2021 si prin HG nr. 829/2022 pentru aprobarea Normelor metodologice de aplicare a prevederilor Ordonanţei de urgenţă a Guvernului nr. 133/17.12.2021.

În procesul de implementare a programelor, autorităţile de management pot utiliza mecanismul cererilor de rambursare.

Beneficiarii/Liderii de parteneriat au obligația de a depune la AM/OI cereri de rambursare pentru decontarea cheltuielile efectuate in cadrul proiectului. In cadrul implementarii unui proiect, Beneficiarii pot depune urmatoarele tipuri de cereri de rambursare:

- Cereri de rambursarea aferente cererilor de plata, prin care se justifica sumele acordate prin mecanismul cererilor de plata (vezi Sectiunea 12.2).

- Cereri de rambusare prin care se solicită AM/OI virarea sumelor aferente cheltuielilor eligibile efectuate conform contractului/deciziei de finanţare, sau prin care se justifică utilizarea prefinanţării (vezi Sectiunea 12.1).

## Graficul cererilor de prefinanțare/plată/rambursare

Beneficiarii de finanțare vor elabora graficul de depunere al cererilor de prefinanțare/ plată/rambursare, anexă la contractul de finanțare, în corelare cu calendarul proiectului, activitățile previzionate, indicatorii de etapă (daca este cazul) și bugetul proiectului.

## Vizitele la fața locului

Conform Regulamentului CE nr. 1060/2021, Art. 74, AM/OI va efectua vizite pe teren pentru a verifica dacă lucrarile au fost executate, produsele au fost furnizate şi serviciile prestate şi dacă cheltuielile declarate de beneficiarii proiectelor au fost efectuate şi sunt în conformitate cu regulamentele Comunităţii şi cu legislaţia naţională.

Verificările prevăzute la art. 74 alin. (2) din Regulamentul (UE) nr.1060/2021 cuprind:

- verificări administrative ale documentelor ce însoţesc cererile de prefinanţare/plată/rambursare prezentate de beneficiarii proiectelor;

- verificări la faţa locului ale proiectelor.

Verificările pe teren au ca scop:

- să asigure că proiectul se realizează conform condiţiilor contractuale şi activităţilor descrise în cererea de finanţare;

- să constate livrarea produsului / prestarea serviciului / executia lucrarilor în conformitate cu termenii şi condiţiile contractului economic, evoluţia fizică şi respectarea normelor UE privind publicitatea, stadiul fizic de realizare a proiectului;

- verificarea pe teren va avea în vedere existenţa unui sistem de înregistrare în contabilitate şi folosirea de coduri analitice distincte pentru activităţile aferente proiectelor;

- să asigure că cheltuielile declarate sunt eligibile – că toate documentele financiar-contabile depuse spre decontare sunt aferente implementării proiectului şi sunt efectuate în conformitate cu prevederile comunitare şi naţionale.

Beneficiarul și/sau partenerii au obligația de a pune la dispoziția Autoritatii de management documentele și/sau informațiile necesare pentru verificarea modului de utilizare a finanțării nerambursabile și să asigure condițiile pentru efectuarea verificărilor la fața locului.

În vederea efectuării verificărilor la fața locului, Beneficiarul și partenerii se angajează să acorde dreptul de acces la locurile și spațiile unde se implementează Proiectul, inclusiv acces la sistemele informatice care au legătură directă cu proiectul, și să pună la dispoziție documentele solicitate privind gestiunea tehnică și financiară a Proiectului, pe suport hârtie sau în format electronic. Documentele trebuie sa fie ușor accesibile și arhivate astfel încât, să permită verificarea lor.

In situația arhivării electronice potrivit prevederilor Legii nr. 135/2007 privind arhivarea documentelor în formă electronică, republicată, organizarea electronică a arhivei se va realiza la nivel de proiect sau pe categorii de documente, în funcție de specificul proiectelor, cu condiția ca documentele arhivate să fie ușor identificabile de către părțile interesate, inclusiv pentru organizarea misiunilor de audit/verificare/control.

Toate documentele vor fi păstrate până la închiderea oficială a Programului sau până la expirarea perioadei de durabilitate a proiectului, oricare intervine ultima. Termenul minim de asigurare a disponibilității documentelor nu poate fi mai mic de 5 ani începând cu data de 31 decembrie a anului în care a fost efectuată ultima plată de către AM către beneficiar.

În vederea efectuarii vizitei la fata locului, Autoritatea de management va notifica Beneficiarul cu privire la proiectul/proiectele ce urmează a fi examinate, specificând cine va efectua vizita pe teren şi în ce perioadă.

Vizita pe teren se va finaliza, pe baza constatărilor, prin completarea Raportului privind vizita la faţa locului în perioada de implementare (Anexa 6 la OUG 23/2023, aprobata prin Ordinul nr. 1777/2023), în care se vor include observatii, concluzii, precum si recomandări privind acţiunile care trebuie întreprinse de beneficiar pentru remedierea problemelor constatate si termenele de raspuns.

# MODIFICAREA GHIDULUI SOLICITANTULUI

## Aspectele care pot face obiectul modificărilor prevederilor ghidului solicitantului

Prevederile prezentului Ghid al Solicitantului Condiții Specifice pot fi modificate prin Ordin al ministrului investițiilor și proiectelor europene.

Aspecte ce pot face obiectul modificărilor prevederilor prezentului Ghid al solicitantului condiții specifice:

 data limită de depunere a Cererilor de finanțare în sistemul informatic MySMIS2021/SMIS2021+

 anexele la Ghidul Solicitantului Condiții Specifice

 alte elemente, identificate ulterior lansării apelului de proiecte, ca fiind deficitare si a căror remediere necesită modificarea Ghidului Solicitantului Condiții Specifice.

## Condiții privind aplicarea modificărilor pentru cererile de finanțare aflate în procesul de selecție (condiții tranzitorii)

* Modificarea datei limită de depunere a Cererilor de finanțare nu afectează Cererile de finanțare depuse, acestea urmând să fie incluse în procesul de evaluare după închiderea apelului.
* Orice modificare adusă la Ghidul Solicitantului Condiții Specifice nu afectează Cererile de finanțare depuse, acestea fiind evaluate pe baza prevederilor Ghidului Solicitantului Condiții Specifice în vigoare la data depunerii Cererii de finanțare.

În funcție de modificările intervenite, AM PoIDS se va asigura de respectarea principiului privind tratamentul nediscriminatoriu al tuturor solicitanților la finanțare, asigurând, totodată, și transparența sistemului de evaluare prin publicarea tuturor modificărilor și condițiilor suplimentare intervenite ulterior publicării ghidului.

# ANEXE

La prezentul document sunt anexate următoarele:

* Anexa 1 Declarație unică
* Anexa 2 Criterii de evaluare și selecție tehnică preliminară
* Anexa 3 Criterii de evaluare tehnică și financiară calitativă
* Anexa 4 Declarație privind conformitatea cu prevederile Cartei drepturilor fundamentale ale Uniunii Europene
* Anexa 5 Declarație privind respectarea Convenției Națiunilor Unite privind drepturile persoanelor cu dizabilități
* Anexa 6 Lista de bunuri, lucrări, servicii
* Anexa 7 Nota privind încadrarea în limitele de proprietate si in standardele de cost
* Anexa 8 Raport privind stadiul fizic al investiției
* Anexa 9 Declaraţie privind realizarea de modificări pe parcursul procesului de evaluare
* Anexa 10 Matricea de corelare a bugetului
* Anexa 11 Grila verificare SF/DALI
* Anexa 12 Grila verificare PT
* Anexa 13 Contractul de finanțare -Condiții specifice

1. Nearly Zero-Energy Building [↑](#footnote-ref-1)
2. Disponibil la adresa: <https://mfe.gov.ro/wp-content/uploads/2022/08/0289aed9bcb174a18d17d7badb94816f.pdf> [↑](#footnote-ref-2)
3. Disponibil la adresa: <https://mfe.gov.ro/wp-content/uploads/2020/12/8e64ffffdfaf73a0d3027d85a9746b93.pdf> [↑](#footnote-ref-3)
4. Conform prevederilor art. 10 alin. (3) si alin. (6) din Legea nr. 197/2012 privind asigurarea calităţii în domeniul serviciilor sociale, dacă în termen de maximum 3 ani de la data obţinerii certificatului de acreditare, furnizorul nu are cel puţin un serviciu social licenţiat, acreditarea acestuia este retrasă din oficiu şi furnizorul este radiat din Registrul electronic unic al serviciilor sociale. [↑](#footnote-ref-4)